Tawar khidmat jimat elektrik antara taktik sindiket

KUALA LUMPUR, 4 Jamadilakhir 1443H, Jumaat – Suruhanjaya Tenaga (ST) mengingatkan pengguna supaya berwaspada dengan tawaran perkhidmatan penjimatan tenaga elektrik oleh sindiket yang merupakan antara taktik mencuri elektrik.

Pengarah Jabatan Penguatkuasaan dan Operasi Kawasan ST, Mohd Elmi Anas berkata, sindiket tersebut difahamkan mengambil kesempatan menipu tanpa disedari pengguna dengan mengusik dan mengubah suai meter elektrik bagi mengurangkan bil elektrik pengguna.

Beliau bagaimanapun tidak menolak kemungkinan ada juga pengguna yang mendapatkan khidmat daripada pihak tidak bertanggungjawab dan cuba mengurangkan bil elektrik bulanan dengan cara mengganggu dan mengusik sistem pemeteran elektrik di premis mereka.

“ST ingin menasihatkan orang ramai supaya tidak mengambil jalan mudah atau tidak mudah terpedaya dengan penawaran untuk menjimatkan elektrik,” katanya kepada Bernama baru-baru ini.

Beliau berkata, modus operandi dan kaedah yang biasa digunakan oleh pihak tidak bertanggungjawab itu adalah mengusik sistem pemeteran elektrik seperti memotong pendawaian masuk, meletak bendasing bagi menghalang atau memperlahankan meter, mengganggu keadaan fizikal meter, sambungan terus tanpa melalui meter, pintasan sistem dan pendawaian meter.

Mohd Elmi berkata, kes-kes penggunaan elektrik dengan curang atau mencuri elektrik biasanya dilakukan oleh pengguna dengan penggunaan elektrik yang tinggi seperti kilang ais, perlombongan bitcoin dan lain-lain, malah ada juga kes melibatkan pengguna domestik.

“Kegiatan mencuri elektrik ini merupakan kesalahan di bawah Seksyen 37 (1) dan Seksyen 37 (3) Akta Bekalan Elektrik 1990. Jika sabit kesalahan, mereka boleh didenda sehingga RM1 juta atau penjara maksimum lima tahun untuk kesalahan pertama manakala denda sehingga RM5 juta atau penjara sehingga 10 tahun atau kedua-duanya pula boleh dikenakan untuk kesalahan kedua dan seterusnya.

“Mengikut Seksyen 38 (3) Akta Bekalan Elektrik 1990 pula, pihak pemegang lesen seperti Tenaga Nasional Berhad (TNB) dan Sabah Electricity Sdn Bhd (SESB) boleh menuntut kerugian hasil di mahkamah sekiranya dapat membuktikan mana-mana orang telah mengusik atau mengganggu meter elektrik daripada merekodkan dengan betul,”katanya.

Beliau berkata, dari 2015 hingga 2021, ST telah membuka 64 kertas siasatan dengan 36 syarikat dan individu telah didakwa di mahkamah serta dikenakan hukuman denda manakala bakinya sedang menunggu izin daripada pihak Timbalan Pendakwa Raya untuk meneruskan pendakwaan.

“ST berharap pihak-pihak yang telah dibawa ke mahkamah dan didenda tidak lagi mengulangi perbuatan mencuri elektrik sekali gus kes ini dapat menjadi pengajaran kepada semua pihak supaya tidak mengusik meter elektrik pihak utiliti dengan niat untuk mengganggu bacaan bil elektrik daripada mencatatkan bacaan meter dengan betul,” katanya.

Mohd Elmi turut menasihatkan pemilik premis supaya berhati-hati dengan kemungkinan premis mereka digunakan oleh penyewa untuk menjalankan aktiviti mencuri elektrik.

Selain itu, beliau berkata, sebagai badan kawal selia sektor tenaga negara khususnya industri pembekalan elektrik dan gas berpaip di Semenanjung dan Sabah, ST sentiasa melaksanakan dan menguatkuasakan peruntukan undang-undang pembekalan tenaga selain memastikan keselamatan orang awam.

Katanya, ST memandang serius kegiatan mencuri elektrik kerana ia bukan saja melibatkan soal keselamatan, kebakaran atau gangguan bekalan elektrik malah memberi implikasi besar kepada negara dan pengguna lain memandangkan kos elektrik yang dicuri akan ditanggung oleh semua pengguna dalam penetapan tarif elektrik.

“Bagi membanteras kegiatan curi elektrik, ST menjalin kerjasama dengan pihak berkuasa seperti Polis Diraja Malaysia (PDRM), Suruhanjaya Komunikasi Multimedia Malaysia, Lembaga Hasil Dalam Negeri dan pihak berkuasa tempatan serta melaksanakan operasi penguatkuasaan secara bersama.

“Dalam kes curi elektrik ini juga, pihak PDRM boleh mengambil tindakan undang-undang mengikut Kanun Keseksaan atau Akta Pencegahan Jenayah,” katanya.

Mohd Elmi turut menyarankan pengguna supaya mengamalkan kaedah penjimatan elektrik dan menggunakan kelengkapan elektrik cekap tenaga yang dilabel dengan lima bintang bagi mengurangkan bil elektrik.


Filem ‘Pulau’: Adakah panduan Islam dianggap ekstrem?

1. SETELAH banyak aduan diangkat ke pihak berautoriti mengenai kerosakan yang di bawa oleh filem ‘Pulau’, ada pula NGO yang menyatakan bahawa pendirian untuk menolak aksi bercumbu dan berbikini itu akan membawa kepada ekstremisme.

2. Malaysiakini melaporkan bahawa wakil NGO Pertubuhan Pertolongan Wanita (Woman Aid Organization) menyatakan: “pandangan sebegini mengenai badan wanita, seksualiti dan penapisan adalah kemerosotan menuju ekstremisme.”

3. Pada hakikatnya bantahan yang dibuat oleh orang ramai adalah berdasarkan panduan Islam itu sendiri. Adegan terlalu seksi dan plot bercumbuan adalah sangat tidak wajar ditayangkan apatah lagi Perdana Menteri baru sahaja melaungkan konsep Karamah Insaniyah (kemuliaan insan).

4. Kemuliaan wanita itu dipelihara, bukan ditelanjangkan tubuhnya untuk tatapan awam. Dalam al-Quran Allah memerintahkan memelihara hak wanita dan menjaga aurat mereka.  Agak menghairankan bagaimana NGO hak asasi wanita itu sendiri membiarkan tubuh wanita dijadikan material dagangan.

5. Ingatkah kita pada 28 Januari 2018 dahulu, Berita Harian melaporkan seramai 13 pekerja hotel 88 hotel di Malaysia telah melarang wanita Muslimah mereka dari memakai tudung atas alasan ‘standard grooming’.

5.1 Ketika kumpulan wanita Muslimah ini berusaha mencari rezeki yang halal, tiada pula kedengaran gerakan NGO atau pemikir liberal seperti ini bersungguh-sungguh melaungkan hak asasi kemanusiaan atau bersungguh membela nasib wanita muslimah untuk memelihara aurat mereka. Namun apabila ada adegan seksi, di situ pula mereka hadir mempertahankan isu wanita.

6. Apa yang lebih menyedihkan, pendirian yang berteraskan al-Quran ini pula disifatkan sebagai ‘kemerosotan’ dan ‘ekstremisme’. Inilah dia bahana yang di bawa oleh pemikiran liberalisme dan feminisme yang menyalut ajaran Islam dengan konotasi negatif.

Semoga Allah membimbing kita.

Dr Ahmad Sanusi Azmi


4,213 OKP dikesan di Perak

LUMUT, 25 Zulhijjah 1441H, Sabtu – Seramai 4,213 Orang Kena Pengawasan (OKP) berkaitan penyalahgunaan dadah dikesan di seluruh negara sejak Januari lepas, kata Pengarah Agensi Antidadah Kebangsaan (AADK) negeri, Azizah Ahmad.

Beliau berkata, daripada jumlah itu, seramai 323 OKP dikesan di daerah Manjung iaitu 7.7 peratus daripada jumlah keseluruhan OKP di negeri Perak.

“Daripada jumlah itu, seramai 148 orang merupakan kes baharu, 75 orang kes berulang, 92 penagih baharu dan lapan orang penagih berulang.

“Di mukim Pengkalan Bharu pula meliputi kawasan Pantai Remis dan Segari seramai 60 OKP dikesan,” katanya selepas merasmikan Program Fight for Life! Go Green @ Segari We Care We Serve di Pusat Konservasi dan Penerangan Penyu Segari di sini hari ini.

Program anjuran AADK bersama Jabatan Perikanan Negeri, Jabatan Mufti Negeri, Jabatan Perhutanan negeri dan beberapa badan bukan kerajaan diadakan sebagai satu daripada terapi kepada OKP yang berteraskan elemen hijau dalam usaha menanam sifat kasih sayang kepada alam sekitar.

Azizah berkata, seramai 79 penagih ditahan menerusi Op Perdana yang dijalankan sejak awal tahun lepas di daerah Manjung dengan jumlah dadah seberat hampir 20 gram.

“Trend penagihan di kawasan Pantai Remis dan Segari pula banyak melibatkan nelayan dengan lokasi ladang kelapa sawit dan rumah kosong dijadikan sebagai tempat penagihan,” katanya. -Bernama


Lebih 5,000 pendatang tanpa izin ditahan tahun 2020

KUALA LUMPUR, 9 Jamadilawal 1443H, Selasa – Pasukan Gerakan Am (PGA) merekodkan sebanyak 5,862 tangkapan individu membabitkan kes kemasukan pendatang tanpa izin dengan nilai rampasan sekitar RM366 juta sejak tahun lepas.

Komander Briged Tengah Pasukan Gerakan Am SAC Muhammad Abdul Halim berkata,  jumlah itu diperoleh melalui operasi diadakan di sekitar perairan negeri Selangor yang menjadi tumpuan pendaratan pendatang tanpa izin.

Beliau berkata, operasi terbabit turut membawa kepada tangkapan tekong darat serta laut selain penemuan rumah-rumah apungan yang menjadi tempat persembunyian pendatang tanpa izin itu.

“Kejayaan tersebut melibatkan kesemua 5 Briged PGA seluruh negara dan turut mendapat kerjasama pelbagai agensi di bawah Pasukan Petugas Kebangsaan (NTF) yang turut serta dalam menghasilkan tangkapan yang berkualiti,” katanya.

Muhammad berkata, PGA akan turut melaksanakan satu operasi khas dalam mengekang kemasukan pendatang tanpa izin di sekitar perairan negeri Selangor dalam masa terdekat.

Beliau berkata, terdapat banyak titik pendaratan tanpa izin serta lorong tikus di sini bermula dari sempadan Sungai Lang di utara Selangor yang bersempadanan dengan Perak sehingga Sepang yang bersempadanan dengan Negeri Sembilan.

“Berikutan ia menjadi lokasi tumpuan mereka untuk memasuki negara, pihak kami akan menggandakan operasi itu,” katanya. – Bernama


Jangan ulang salah UMNO letak Cina di kawasan Melayu

BANGI, 9 Muharram 1442H, Jumaat – Usah ulangi kesilapan UMNO dengan meletakkan calon Cina untuk bertanding di kawasan yang mana penduduknya adalah majoriti orang Melayu, kata Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin.

Beliau berkata, ini kerana, majoriti kerusi yang diberikan kepada calon Cina untuk ditandingi pada pilihan raya menemui jalan gagal dan jika menang pun ianya adalah hasil ihsan pengundi Melayu.

Beliau turut menyertakan rekod pencapaian MCA dalam Pilihan Raya Umum ke-14 (PRU-14) yang ‘disedekahkan’ kepada calon Cina untuk bertanding di 10 kawasan majoriti Melayu.

MCA kalah di Kuantan dengan majoriti 67% Melayu; Alor Setar (64% Melayu); Alor Gajah (61% Melayu); Padang Serai (59% Melayu); Tanjung Malim (56% Melayu); Ampang (56% Melayu); Selayang (53% Melayu) dan Raub (52% Melayu) .

Manakala, parti Cina itu hanya menang di Ayer Hitam (58% Melayu) kerana undi orang Melayu dan juga Tanjung Piai (57% Melayu) yang pada PRU-14 kalah, namun menang PRK juga kerana undi Melayu.

“MCA menang dalam PRK Tanjung Piai dengan ihsan orang Melayu, menjadikan dua orang MP MCA kini berada di Parlimen.

“Biar pun hanya dua kerusi, MCA menjuarai agenda bangsa Cina apabila berjaya mengekal status pendidikan vernakular, bahkan menambah 10 lagi SJKC dan memindahkan 6 lagi ke kawasan yang lebih besar.

“Mendapat posisi utama CEO semua pelabuhan Melaka, Klang dan Pulau Pinang serta pengangkutan udara, dapat sumbangan RM58 juta untuk IPTS MCA, Universiti Tunku Abdul Rahman (UTAR) serta pengiktirafan UEC,” katanya dalam hantaran di Facebook beliau, hari ini.

Namun, kata Prof Zainur Rashid, MCA yang kemenangannya dek kerana sumbangan orang Melayu, sangat lantang menentang pengenalan tulisan Jawi, menolak pemerkasaan undang-undang syariat (untuk umat Islam) dan sebagainya.

“Justeru, kawasan majoriti Melayu mesti ditandingi oleh calon Melayu. Biar MCA bertemu buku dengan ruas dengan DAP di kawasan majoriti Cina.

“Usah ulangi kesilapan UMNO, manakala PAS pula mesti lebih berani bersuara mentarbiah UMNO untuk memperjuangkan agenda agama, bangsa dan negara,” katanya.


Ketirisan minyak masak subsidi ke Thailand didalangi pihak tertentu

BANGI, 11 Zulhijjah 1443H, Isnin – Tan Sri Annuar Musa mengesahkan bahawa ketirisan minyak masak subsidi ke Thailand didalangi pihak tertentu.

Bagaimanapun Pengerusi Pasukan Jihad Tangani Inflasi itu enggan mendedahkan butiran lanjut pihak berkenaan namun mempunyai bukti yang cukup hasil siasatan yang dijalankan.

“Kita mempunyai bukti yang cukup. Berlaku ketirisan minyak masak subsidi yang cukup besar sehinggakan bekalan minyak tidak putus di pekan Golok, Thailand yang dijual dengan harga RM7.

“Malah, mereka boleh menjualnya dengan banyak dan ini bererti perbuatan ini bukan dilakukan penyeludup kecil, sebaliknya ia secara terus dari kilang.

“Hasil penyiasatan yang dibuat mendapati ada keterlibatan pihak-pihak tertentu yang menyebabkan berlakunya ketirisan. Saya tidak boleh mengumumkan di sini kerana siasatan lanjut masih dilakukan,” katanya seperti dilapor media tempatan.

Beliau yang juga Menteri Komunikasi dan Multimedia memberi amaran supaya pihak berkenaan menghentikan perbuatan itu selain tidak teragak-agak untuk merombak semula keseluruhan sistem bekalan minyak subsidi sedia ada sekiranya ketirisan itu masih berlaku.

Sebelum ini, media melaporkan, bekalan minyak masak subsidi Malaysia dikatakan tidak pernah terputus di Golok, Thailand selain senang didapati terutama di pasar negara berkenaan.

Minyak berkenaan dijual RM6.80 hingga RM7 sepaket, tinggi sedikit berbanding ini RM5.80 hingga RM6 sebelum ini.

Malah, penduduk mendakwa hampir setiap rumah di pekan Golok mempunyai bekalan minyak subsidi Malaysia berikutan harganya jauh lebih murah berbanding minyak masak keluaran negara itu.


Tiada sumbangan, 6 pusat tahfiz di Pasir Puteh berdepan risiko ditutup

PASIR PUTEH, 18 Muharram 1443H, Jumaat – Lebih 500 pelajar di enam pusat pengajian tahfiz al-Quran di kawasan Semerak di sini, berdepan risiko kehilangan tempat belajar berikutan institusi tersebut berdepan masalah dana untuk menampung perbelanjaan makan minum serta bayaran bil elektrik dan air.

Ahli Dewan Undangan Negeri (ADUN) Semerak Wan Hassan Wan Ibrahim berkata dua pusat pengajian tahfiz al-Quran berkenaan terletak di Kampung Dalam Rhu, manakala masing-masing sebuah di Kampung Pak Makyong, Kampung Besar, Kuala Semerak dan Kampung Dalam Huma.

“Lebih 500 pelajar yang sebilangan besarnya terdiri daripada anak golongan asnaf di pusat-pusat itu mungkin hilang tempat belajar dalam masa yang singkat sekiranya tiada bantuan daripada mana-mana pihak.

“Saya cadangkan supaya kerajaan Persekutuan salur geran tahunan untuk membantu enam pusat pengajian itu yang semakin tenat berikutan pelaksanaan Perintah Kawalan Pergerakan (PKP),” katanya kepada pemberita selepas melawat Maahad Tahfizul Quran Al-Bukhari di Tok Bali, di sini hari ini.

Mengulas lanjut, Wan Hassan berharap geran bantuan itu akan dapat meringankan beban pihak pengurusan pusat terlibat untuk menampung perbelanjaan harian yang sebelum ini hanya diperoleh menerusi sumbangan badan bukan kerajaan (NGO) semata-mata.

Sementara itu, Mudir Maahad Tahfizul Quran Al-Bukhari Khahairizal Abdullah berkata pusat tersebut membelanjakan RM300 sehari untuk perbelanjaan makan dan minum untuk keperluan 25 pelajarnya.

“Pusat tahfiz ini juga pernah tidak dapat membayar bil elektrik dan air yang tertunggak sejak tiga bulan lepas dengan jumlah RM3,500 kerana tiada sumbangan. Kami bersyukur tunggakan itu dapat dijelaskan semalam selepas menerima dana daripada pihak yang tidak dapat disebutkan namanya sebaik sahaja mendapat maklumat dalam media sosial,” katanya.

Khahairizal berkata pihaknya meramalkan keadaan pusat itu akan bertambah tenat dalam tempoh enam bulan akan datang sekiranya tidak menerima sebarang bentuk bantuan atau dana bagi menampung perbelanjaan bulanan.

“Sebelum PKP, seramai 80 pelajar termasuk dari Terengganu dan luar negara terutama Vietnam, Indonesia dan Kemboja mengikuti pembelajaran secara percuma di pusat yang ditubuhkan sejak 1998 ini,” katanya. – Bernama


Lagi tindakan biadab cemar al-Quran di Denmark

COPENHAGEN, 20 Muharram 1445H, Isnin – Satu lagi serangan biadab ke atas al-Quran berlaku di Denmark apabila seorang wanita berkelahiran Iran bertindak mencemarkan kitab suci umat Islam di Copenhagen.

Firoozen Bazrafkan bertindak mengoyakkan naskhah al-Quran di hadapan Kedutaan Iran pada Sabtu lalu.

Dengan memakai t-shirt bertulis ‘Wanita, Hidup dan Kebebasan’, dia berkongsi rakaman perbuatan keji ke atas al-Quran itu dan mentakrifkan tindakan provokatifnya itu kononnya sebagai persembahan seni.

Susulan perkembangan itu, Penasihat Presiden dan Duta Besar Turkiye, Akif Cagatay Kilic mengutuk serangan di Denmark dan menyifatkannya sebagai manifestasi kejam.

“Pencemaran kitab suci adalah manifestasi kejam dari sikap tidak bertoleransi dan tidak hormat, dan serangan ini tidak dapat dijelaskan oleh kebebasan berfikir,” katanya dalam kenyataan Twitter yang kini dikenali sebagai X.

Kilic berkata, pihaknya mengambil maklum kenyataan Perdana Menteri Denmark, Mette Frederiksen baru-baru ini, yang menegaskan gesaan untuk mencegah serangan sama berulang.

“Hasrat terbesar kami ialah mengambil langkah-langkah yang perlu untuk menamatkan serangan ini secepat mungkin dan memastikan insiden seperti itu tidak berulang,” katanya.

Terdahulu, Danske Patrioter’ – kumpulan ekstremis sayap kanan Denmark dan anti-Islam – bertindak mencemarkan al-Quran secara meluas di Copenhagen.

Dalam kejadian berasingan, seorang wanita Sweden turut mencemarkan al-Quran di Bromma, di bahagian barat Stockholm pada awal Khamis, di bawah perlindungan penuh polis Sweden.

Perbuatan keji itu telah mencetuskan kemarahan seluruh masyarakat Islam di seluruh dunia. – Agensi


Kes positif COVID-19 di Indonesia lepasi angka 190,000

JAKARTA, 17 Muharram 1442H, Sabtu – Indonesia mencatatkan 3,128 kes positif baharu COVID-19 dalam tempoh 24 jam lepas, menjadikan kes positif keseluruhan di republik itu berjumlah 190,665 kes setakat ini.

Berdasarkan data laman sesawang rasmi pemerintah Indonesia berkenaan COVID-19, www.covid19.go.id hari ini, sebanyak 86,778 lagi pesakit masih dalam pemantauan virus berkenaan.

Bagi tempoh 12 tengah hari semalam hingga 12 tengah hari ini, sebanyak 108 lagi kematian dicatatkan, menjadikan jumlah kematian kumulatif akibat COVID-19 di Indonesia kini 7,940 orang.

Provinsi Jakarta mencatatkan kes positif keseluruhan tertinggi di republik itu pada 45,157 kes, dengan tambahan 877 kes baharu.

Provinsi Jawa Timur mencatatkan jumlah kematian keseluruhan tertinggi iaitu 2,515 orang, diikuti Jakarta (1,265), Jawa Tengah (1,076), Sulawesi Selatan (370) dan selebihnya di wilayah-wilayah lain di Indonesia. – Bernama


Lima negeri dijangka alami ribut petir malam ini

BANGI, 5 Jamadilakhir 1443H, Sabtu – Jabatan Meteorologi Malaysia (MetMalaysia) mengeluarkan amaran ribut petir beserta hujan lebat yang dijangka berlaku sehingga pukul 9 malam ini, bagi lima negeri.

Dalam satu kenyataan, MetMalaysia berkata, ia dijangka akan melibatkan Perak, Pahang, Selangor, Sarawak dan Sabah.

“Di Perak kawasan yang terlibat ialah Manjung, Kinta, Perak Tengah, Bagan Datuk dan Hilir Perak, manakala di Selangor kawasan dijangka terlibat ialah Klang dan Kuala Selangor,” katanya.

Manakala di Lipis, Pahang turut dijangka mengalami cuaca yang sama.

“Di Sabah pula, kawasan terlibat pedalaman (Sipitang) manakala di Sarawak melibatkan kawasan Limbang (Lawas),” katanya.

MetMalaysia berkata, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.


Malaysia takkan layan tuntutan remeh ke atas Sabah

KUALA LUMPUR, 10 Rabiulawal 1445H, Selasa – Malaysia tidak mengiktiraf atau melayan sebarang tuntutan remah yang dibuat oleh mana-mana pihak termasuk sekumpulan individu yang mendakwa sebagai waris Sultan Sulu ke atas Sabah.

Menteri Luar, Datuk Seri Dr Zambry Abd Kadir berkata, Sabah telah diiktiraf oleh Pertubuhan Bangsa-Bangsa Bersatu dan komuniti antarabangsa sebagai sebahagian daripada Malaysia sejak pembentukan Persekutuan itu pada 16 September 1963.

“Malah kolokium ini tepat pada masanya kerana kita baru sahaja meraikan sambutan Hari Malaysia yang ke-60 lebih seminggu lepas,” katanya dalam ucapan penutup di Kolokium Timbang Tara Antarabangsa London 2023: Kedaulatan Negara dan Kekebalan dalam Timbang Tara Komersial di Pusat Resolusi Pertikaian Antarabangsa (IDRC) di London semalam.

Zambry berkata, meskipun penghakiman bersejarah yang dibuat oleh mahkamah di Perancis dan Belanda sebelum ini berkaitan tuntutan kumpulan Sulu memihak kepada Malaysia, negara masih berdepan pertempuran dari segi perundangan merentasi pelbagai bidang kuasa di beberapa negara dalam usahanya untuk membatalkan pengiktirafan dan penguatkuasaan award akhir timbang tara dalam kes itu.

“Meskipun kesemua tindakan ini telah mengorbankan sumber yang berharga iaitu dana yang boleh digunakan bagi menyokong perkembangan sosioekonomi di Malaysia, saya ingin mengulangi di sini bahawa Malaysia tidak akan berkompromo dalam usaha melindungi kedaulatan dan integriti wilayahnya,” kata beliau.

Zambry juga berkata apa yang lebih menjengkelkan susulan pemberian award akhir itu ialah hakikat bahawa nasib Malaysia masih diputuskan oleh individu yang tidak mempunyai kaitan dengan rantau Asia Tenggara.

“Mengapa kelangsungan dan nasib Malaysia terletak di tangan penimbang tara yang berlagak seperti seorang samseng di Eropah? Ungkapan tidak adil langsung tidak boleh mentafsirkan penjajahan bentuk baharu ini. Malah ia menunjukkan sedari mula lagi, proses timbang tara itu adalah salah. Atau terma yang lebih biasa didengar oleh khalayak hari ini ialah mala fide,” katanya.

“Setakat ini, terdapat kebimbangan lebih besar bahawa jika kekurangan dan kelemahan dalam proses timbang tara antarabangsa tidak ditangani dengan segera, negara lain mungkin berdepan nasib yang serupa dengan Malaysia.

“Hakikat bahawa entiti bukan negara boleh meneruskan penguatkuasaan serentak award akhir yang penuh dengan tipu helah itu tanpa persetujuan pihak yang berkaitan atau dalam kata lain, ‘forum-shopping’ sepatutnya menjadi amaran kepada kita semua di sini hari ini.

“Bagaimana kita boleh membiarkan timbang tara diselubungi oleh dakwaan penyalahgunaan proses dan tindakan yang salah?” kata Zambry.

Beliau berkata ketika norma, nilai dan amalan biasa semakin menjadi taruhan, semua pihak tidak boleh berdiam diri menyaksikan penyalahgunaan proses timbang tara yang berlaku di depan mata.

“Tidak dinafikan terdapat entiti jahat yang berniat untuk menjejaskan integriti dan kesahihan sistem timbang tara demi kepentingan sendiri.

“Ini akan mengancam prinsip asas keadilan dan kesaksamaan sistem undang-undang yang dipercayai oleh kebanyakan kita. Dengan itu, sudah tiba masanya kita memperbaharui ekosistem litigasi pihak ketiga bagi memastikan keseimbangan yang adil antara akses kepada keadilan dan ketelusan tindakan litigasi,” katanya.

Zambry juga berkata Malaysia mengakui kepentingan timbang tara sebagai sebahagian daripada resolusi pertikaian alternatif, peranan institusi timbang tara antarabangsa dan prosesnya dalam menyelesaikan isu-isu yang rumit.

“Meskipun Tuntutan Sulu telah mengejutkan Malaysia, dan saya percaya, seluruh dunia juga, ia turut menonjolkan hakikat bahawa masanya sudah tiba untuk membaik pulih sistem itu,” katanya.  – Bernama


Zionis makin biadab, dalam 2 minggu sahaja 25 bangunan Palestin diroboh

BAITULMAQDIS, 10 Muharram 1442H, Sabtu – Kekejaman rejim pengganas Israel tiada kesudahan apabila memusnahkan 25 bangunan milik Palestin hanya dalam dua minggu.

Pejabat PBB untuk Penyelarasan Hal Ehwal Kemanusiaan (OCHA) berkata, rejim Zionis memberi alasan kononnya tindakan meroboh bangunan itu disebabkan ketiadaan permit pembinaan.

“15 struktur bangunan ini kecuali dua daripadanya, terletak di Kawasan C Tebing Barat adalah di bawah kawalan ketenteraan Israel sepenuhnya.

“Dua daripada bangunan itu terletak di komuniti Mughayyir Al-Abeed dan A-Fakheit, di daerah Selatan Tebing Barat di Hebron,” kata OCHA.

OCHA turut mendakwa bahawa bangunan berkenaan dimusnahkan kerana terletak berhampiran zon latihan ketenteraan Israel.

Malah, OCHA melaporkan sebanyak enam bangunan penempatan milik rakyat Palestin turut dirobohkan di Kawasan C Al-Isawiya di Baitulmaqdis Timur yang diduduki.

“Lima bangunan di Baitulmaqdis Timur pula dirobohkan oleh pemiliknya sendiri secara terpaksa, bagi mengelak daripada dikenakan denda yang tinggi,” katanya.

Selain tu, pemusnahan terbaharu di Baitulmaqdis Timur yang diduduki menjadikan jumlah bangunan Palestin yang musnah pada tahun ini sebanyak 118 buah.

“Separuh daripadanya dimusnahkan oleh pemiliknya sendiri,” katanya. -Agensi


Kedah boleh jadi rujukan kestabilan politik

ALOR SETAR, 12 Rejab 1443H, Isnin – Kerajaan Kedah di bawah pimpinan Datuk Seri Muhammad Sanusi Md Nor yang dibentuk bersama PAS, Bersatu dan UMNO boleh dijadikan rujukan kepada usaha mewujudkan kestabilan politik.

Menjelaskan perkara itu, Ketua Penerangan PAS Kedah, Mohd Azam Abd Samat berkata, walaupun UMNO hanya memiliki dua kerusi mewakili Barisan Nasional (BN) di Kedah, tetapi jumlah sedikit ini tidak pernah diperkecilkan.

Bahkan, jawatan di semua peringkat diagih secara adil secaea rundingan bersama.

“Seorang daripadanya telah dilantik menjadi EXCO negeri, selain agihan turut diberi dalam jawatan di peringkat Ahli Majlis dan Jawatankuasa Pembangunan dan Keselamatan Kampung/Komuniti (JPKK),” katanya dalam kenyataan, hari ini.

Mohd Azam berkata, keterbukaan tersebut merupakan bukti ketelusan kerjasama dan telah membantu Kedah memacu pembangunannya demi rakyatnya tanpa ada hiruk-pikuk politik.

“Perkara ini seharusnya menjasi model untuk negeri-negeri lain mewujudkan muafakat dan perikatan yang sama.

“Tidak perlu ada pihak cuba meracuni dan mengadu-domba secara salah.

“Pengalaman kekalahan Pilihan Raya Umum ke-14 (PRU14) dan kerisauan pemerintahan Pakatan Harapan (PH) perlu dijadikan iktibar untuk semua,” katanya lagi.

Beliau menegaskan, kestabilan politik negara hanya dapat diwujudkan dengan kesatuan antara semua pihak tanpa ada sikap untuk mendominasi atau menguasai kebersamaan selepas kerjasama dimeterai.

Mohd Azam yang juga Ahli Dewan Undangan Negeri (ADUN) Sungai Limau berkata, perkara tersebut ditegaskan Muhammad Sanusi ketika berucap sebelum merasmikan Majlis Himpunan Petugas Pilihan Raya Perikatan Nasional (PN) Kawasan Pulai, Johor Bahru, Sabtu lalu.

Pada Ahad, UMNO Bahagian Merbok menggesa UMNO Kedah menilai semula hubungan bersama PAS yang dilihat sombong susulan kenyataan Muhammad Sanusi yang menyatakan bahawa kestabilan politik boleh dicapai jika UMNO tidak lagi memerintah.


Hubungan Isham Jalil, Anthony Loke dingin?

BANGI, 25 Safar 1445H, Isnin – Hubungan antara Ahli Majlis Kerja Tertinggi (MKT) UMNO, Isham Jalil dengan seorang Ahli Parlimen DAP kelihatan dingin seolah tidak sependapat mengenai keputusan Presiden Muda, Syed Saddiq Syed Abdul Rahman meninggalkan blok kerajaan.

Sebelum ini, Syed Saddiq mengumumkan keluar daripada blok kerajaan untuk menjadi pembangkang sebagai kuasa ketiga.

Menurutnya, antara sebab utama keputusan itu dilakukan adalah disebabkan keputusan kerajaan baru-baru yang bertentangan dengan prinsip kedaulatan undang-undang.

“Keputusan Peguam Negara yang telah melepaskan tanpa membebas Datuk Seri Zahid Hamidi terhadap 47 kes pertuduhan tanpa sebarang penjelasan yang menyakinkan telah menimbulkan banyak tanda tanya kepada rakyat secara umum.

“Ini melanggar prinsip kerajaan Madani yang ingin melawan rasuah,” katanya.

Rentetan itu, Setiausaha Agung DAP, Anthony Loke mengingatkan Syed Saddiq bahawa kemenangan Muda di Parlimen Muar adalah kerana ihsan Pakatan Harapan (PH), yang sanggup memberi laluan kepada parti itu pada Pilihan Raya Umum ke-15 (PRU15).

Isham menyifatkan kenyataan Ahli Parlimen Seremban itu bukan perkara baharu kerana pernah disuarakan apabila dia mengingatkan Tan Sri Muhyiddin Yassin bahawa kemenangan Ahli Parlimen Pagoh itu dalam Pilihan Raya Umum ke-14 (PRU14) dahulu adalah juga hasil sokongan pengundi Pakatan Harapan (PH).

“Tadi (semalam) Setiausaha Agung DAP, Anthony Loke mengingatkan Syed Saddiq kemenangan kerusi Parlimen Muda adalah kerana ihsan Pakatan Harapan dan undi DAP, ini bila Syed Saddiq kata dia ingin keluar kerajaan.

“Dulu dia (Anthony Loke) juga pernah ingatkan Muhyiddin yang Muhyiddin menang di Pagoh pada PRU14 sebab undi DAP.

“Harap tidak akan tiba masanya bila DAP dan Anthony Loke ingatkan UMNO pula yang UMNO menang atas ihsan undi DAP,” katanya dalam hantaran di Facebook.

Untuk rekod, Isham sebelum ini menegaskan, kenyataan pemimpin DAP bahawa mereka menjunjung Perlembagaan dan pada masa sama memperjuangkan Malaysian Malaysia adalah bercanggah.

Katanya, mereka tidak boleh menjunjung Perlembagaan tetapi pada masa sama memperjuangkan Malaysian Malaysia kerana ideologi itu tidak selari atau tidak ‘compatible’ dengan Perlembagaan negara.

Kenyataan itu selepas Anthony Loke menegaskan tiada keperluan untuk partinya menggugurkan slogan Malaysian Malaysia seperti didesak sesetengah pihak.


Anwar kata PAS terlewat suarakan pendirian tindakan Islamofobia

BANGI, 4 Rejab 1444H, Khamis – Perdana Menteri, Datuk Seri Anwar Ibrahim berkata, PAS terlewat menyuarakan pendirian berhubung tindakan Islamofobia yang berlaku di Sweden, baru-baru ini berikutan kerajaan campuran hari ini sudah terlebih dahulu membuat kenyataan berkenaan

Namun, tiada halangan kepada PAS untuk melakukan himpunan solidariti bagi membantah tindakan biadab ahli politik sayap kanan Sweden, Rasmus Paludan yang membakar al-Quran, katanya.

“PAS ada hak untuk berbuat demikian. Tiada isu mengenai protes (yang akan diadakan esok), mereka harus tunjukkan pandangan mereka.

“Jika PAS mahu lakukan begitu, mereka boleh lakukan tapi kerajaan telah membuat bantahan malah sudah hubungi Duta Sweden dan nyatakan dengan jelas pendirian Malaysia.

“Kenyataan kita amat tegas tetapi PAS agak terlewat untuk nyatakan pendirian,” katanya.

Beliau berkata demikian sebagai mengulas penganjuran himpunan solidariti anjuran Dewan Ulama PAS Pusat, esok bagi membantah penghinaan terhadap agama Islam oleh seorang pemimpin politik Sweden, baru-baru ini.

Semalam, Ketua Dewan Ulama PAS, Datuk Ahmad Yahaya berkata, himpunan solidariti itu akan bermula di KLCC sebelum berarak ke kedutaan Sweden.

Anwar sebelum ini menegaskan Malaysia mengutuk sekeras-kerasnya tindakan Paludan yang membakar al-Quran dan menggesa Sweden mengambil tindakan tegas terhadap pelaku bagi memastikan langkah drastik diambil pada masa depan dalam menangani peningkatan membimbangkan Islamofobia di negara itu.

“Malaysia sekali lagi mengulangi pendirian bahawa amat penting memartabatkan prinsip dialog dan saling menghormati dalam menyelesaikan sebarang pertikaian,” katanya.

Justeru, beliau menggesa komuniti antarabangsa menolak sikap perkauman dan agama dengan berselindung di sebalik kebebasan bersuara, malah kekal bersatu menentang sebarang bentuk kebencian dan keganasan.


PAS-UMNO setuju tak bertembung di 3 kerusi Parlimen

BANGI, 19 Muharam 1444H, Rabu – Dua parti terbesar, PAS dan UMNO bersepakat tidak akan bertembung tiga kerusi Parlimen pada Pilihan Raya Umum ke-15 (PRU15) nanti.

Ahli Jawatankuasa PAS Pusat, Dr Mohd Zuhdi Marsuki mendedahkan perundingan kedua-dua parti masih melibatkan pimpinan akar umbi, sebelum dibawa ke peringkat tertinggi untuk diputuskan.

“Usaha ini akan diteruskan ke 24 kawasan lain supaya kerusi yang berisiko itu tidak jatuh ke tangan Pakatan Harapan (PH).

“Realiti yang berlaku di bawah sana, ahli-ahli akar umbi PAS dan UMNO terutama di kawasan-kawasan yang berisiko untuk PH menang, sangat mengharapkan kerjasama ini boleh berlaku.

“Apabila saya lontarkan pandangan pada minggu lepas mengenai 27 kerusi terlibat, mereka menyambut baik,” katanya seperti dilapor Utusan Malaysia, hari ini.

Mengulas lanjut, beliau menaruh harapan supaya Parti Pribumi Bersatu Malaysia (Bersatu) menerima dan tidak ‘mengganggu’ perancangan yang dibuat pada masa ini.

Mengakui belum dibincang bersama dengan Bersatu, beliau berharap dapat bekerjasama bagi mengelakkan kerusi-kerusi berisiko jatuh ke tangan PH.

“Sehingga hari ini, saya masih berada dalam Jawatankuasa Khas Perundingan Kerusi Muafakat Nasional, hanya dengan UMNO yang dapat saya usahakan ,” katanya.

Ahad lalu, Timbalan Presiden UMNO, Datuk Seri Mohamad Hassan menyambut baik syor supaya tidak berlaku pertembungan calon PAS dan UMNO di 27 kerusi.

Katanya, perkara itu akan dibincangkan di peringkat dalaman parti mengenai baik buruk pandangan tersebut.


Tun M, Ku Li tawar diri bantu bangunkan semula ekonomi negara

KUALA LUMPUR, 28 Rabiulakhir 1442H, Isnin – Malaysia perlu wujudkan semula dasar pemimpin politik yang mahu memajukan negara berbanding kepentingan parti dan peribadi.

Atas dasar itu, dua veteran politik, Tun Dr Mahathir Mohamad dan Tengku Razaleigh Hamzah menawarkan diri untuk berkhidmat dan menyumbang pengalaman bagi membangunkan semula ekonomi negara.

Dalam sidang media bersama hari ini, Dr Mahathir seolah-olah tidak menolak kemungkinan kerajaan Perikatan Nasional (PN) – yang dipimpin Tan Sri Muhyiddin Yassin – gagal bertahan kerana memiliki hanya dua majoriti sahaja.

“Kita sedar waktu ini negara kita banyak masalah. Keseluruhan sistem kerajaan pun tidak berjalan dengan baik, kerana kerajaan mempunyai kelebihan cuma dua undi sahaja.

“Dan semua ahli-ahli politik di Malaysia ini hanya asyik dengan politik sahaja. Politik untuk menentukan kedudukan mereka, dan kebanyakannya cuma pandang tugas mereka ialah untuk mendapat pendapatan lumayan, gaji besar,” katanya.

Meskipun tiada pengumuman ‘besar’ dibuat oleh kedua-dua tokoh itu, ia dilihat sebagai bentuk peringatan kepada Ahli-Ahli Parlimen yang bakal mengundi untuk bacaan ketiga Rang Undang-Undang (RUU) Perbekalan (Belanjawan) 2021, yang dijadualkan esok.

Bekas Perdana Menteri itu berkata, PN berisiko hilang sokongan pada pengundian bacaan ketiga RUU Perbekalan (Belanjawan) 2021, yang memungkinkan negara sekali lagi bertukar kerajaan.

Justeru, sekiranya tiada sokongan, maka pembentukan kerajaan baharu mesti dilakukan, sekali gus menyarankan supaya pembentukan itu mengutamakan dahulu kepentingan negara berbanding parti atau peribadi.

“Kalau kita terlalu fokus parti, kita akan lupakan negara. Jika 222 wakil rakyat sayang pada negara, maka mereka janganlah pilih parti atau diri sendiri tetapi pilihlah negara.

“Kami berpendapat bahawa ada sedikit sumbangan yang boleh diberi dari segi politik dan pentadbiran supaya negara stabil,” katanya.


MCA pula bela Maria Chin, tiada istilah ‘jaga perasaan rakan komponen’

SETELAH 76 orang Ahli Parlimen pembangkang menyatakan sokongan padu terhadap YB Maria Chin yang dijatuh hukuman penjara tujuh hari kerana menghina dan memfitnah Mahkamah Syariah, kini MCA pula tampil ke hadapan.

Seperti biasa, di mana-mana isu yang ada DAP, MCA pasti akan berlumba-lumba untuk juarainya juga. Tak ada istilah “jaga perasaan rakan komponen” apatah lagi yang berkaitan Islam.

Yang menariknya ialah Datuk Heng Seai Kie ini kini menjawat jawatan sebagai Penasihat Hal Ehwal Perpaduan di Jabatan Perdana Menteri. Bagaimanakah beliau ini ‘penasihat’ boleh jadi bagi perpaduan negara???

Malah, dari aspek politiknya pun saya tidak nampak apa rasionalnya mereka patut masuk campur urusan umat Islam sebegini rupa lebih-lebih lagi selama ini majoriti besar pengundi MCA adalah orang Islam semata-mata.

Melainkan mereka yakin bahawa pengundi mereka tidak kisah pun kerana ada yang akan menyucikan mereka dan junjung mereka berarak seluruh kampung ketika pilihan raya.

Entah-entah selepas PRU15 nanti Heng Seai Kie ini boleh jadi menteri pula.

Aminuddin Yahaya
Pengerusi PEMBELA
1 Mei 2022


Mahkamah Israel syor penduduk Sheikh Jarrah bayar sewa atau hartanah diroboh

BAITULMAQDIS, 24 Zulhijjah 1442H, Selasa – Mahkamah Agung Israel memberi tawaran kepada penduduk di kediaman Sheikh Jarrah supaya membayar sewa kepada syarikat peneroka haram Yahudi yang menuntut tanah di situ, jika tidak mahu hartanah mereka dirobohkan.

Ia mengesyorkan keempat-empat keluarga Palestin di kawasan itu, boleh tinggal di kediaman mereka di Sheikh Jarrah jika mengakui tanah tersebut dimiliki oleh syarikat peneroka.

Bagaimanapun, keluarga terbabit tidak menerima cadangan tersebut, dengan menolak tuntutan hak milik syarikat Nahalat Shimon dan rancangan menghalau secara paksa, lapor Ir Irim.

Di bawah rancangan mahkamah, rakyat Palestin – di antara puluhan keluarga yang diancam pengusiran – akan tetap menjadi ‘penyewa yang dilindungi’ yang tidak dapat dihalau untuk masa akan datang selagi mereka membayar sewa kepada organisasi Yahudi yang memiliki tanah.

Namun, rakyat Palestin tegas mengatakan bahawa mereka mahu pengiktirafan hak terhadap hartanah tersebut.

“Mereka memberi banyak tekanan kepada kami untuk mencapai kesepakatan dengan peneroka Israel di mana kami kena menyewa dari organisasi peneroka.

“Sudah tentu ini ditolak,” kata Muhammad el-Kurd, salah seorang keluarga yang terlibat.

Peguam keluarga menolak tuntutan negara pengganas Israel terhadap hartanah itu, tetapi masih berharap mencapai kesepakatan.

“Matlamat utama keluarga Palestin adalah untuk menjaga dan memastikan kehadiran mereka di rumah mereka.

“Oleh itu, jika keputusan dikeluarkan dari mahkamah, walaupun tidak dengan perisytiharan penuh mengenai hak-hak Palestin, itu dapat menjadi sesuatu yang memuaskan bagi keluarga Palestin,” kata Sami Irshaid kepada BBC.

Mahkamah menangguhkan keputusan dalam usaha untuk meredakan keadaan tersebut, dengan hakim meminta penduduk Palestin untuk mengemukakan senarai calon penyewa yang dilindungi.

Kes ini menjadi tumpuan antarabangsa dan para pejuang yang menentang kegiatan penyelesaian oleh Israel.

Ketua hak asasi manusia Pertubuhan Bangsa-Bangsa Bersatu (PBB) meminta, Israel untuk tidak melakukan pengusiran di Sheikh Jarrah, dengan pejabatnya memberi amaran bahawa tindakan seperti itu mungkin merupakan jenayah perang di bawah undang-undang antarabangsa.

Israel menduduki Baitulmaqdis Timur dalam perang Timur Tengah 1967 dan akhirnya mengilhaknya kemudian.

Ia tidak menganggap Baitulmaqdis Timur sebagai wilayah yang diduduki melainkan memandang seluruh kota sebagai ibu kotanya – tuntutan yang tidak diakui oleh sebahagian besar masyarakat antarabangsa.

Israel mengatakan bahawa isu Sheikh Jarrah bukan masalah negara tetapi pertikaian hartanah yang tertakluk kepada keputusan mahkamah. – Agensi


41 tahanan wanita maut rusuhan di penjara

TEGUCIGALPA, 2 Zulhijjah 1444H, Rabu – Rusuhan teruk yang berlaku di penjara Honduras, Amerika Tengah telah menyebabkan 41 tahanan wanita maut dan kebanyakan mereka mati terbakar .

Menurut jurucakap agensi penyiasatan polis Honduras, terdapat laporan menunjukkan banduan yang ditembak dan ditikam di Penjara Tamara, kira-kira 50 kilometer di barat laut Honduras Tegucigalpa.

Malah tujuh banduan wanita kini dirawat di Hospital Tegucigalpa susulan terkena tembakan.

Bagaimanapun kesemua mereka stabil dan dibenarkan keluar hospital dalam masa terdekat.

Seorang banduan yang cedera di luar hospital berkata, banduan Kumpulan Barrio 18, yang ditakuti banduan lain telah menceroboh sel.

Sementara itu, Presiden Xiomara Castro berkata, rusuhan berkenaan telah dirancang oleh kumpulan Maras yang sering mengamuk dan mencetuskan huru-hara ketika berada dalam tahanan.

“Kami akan mengambil tindakan drastik untuk tangani masalah ini,” kata Castri menerusi catatan di laman sosial medianya. – Agensi


Gesa masyarakat antarabangsa tunjuk kuasa tentang kezaliman Zionis

TEBING BARAT, 10 Syawal 1444H, Isnin – Kumpulan Doktor Tanpa Sempadan (MSF) mengecam polisi negara haram yang membenarkan aktiviti perobohan di rumah, sekolah dan infrastruktur dilakukan secara berterusan di Masafer Yatta, selatan Hebron.

MSF dalam laporan dokumentasi yang dibentangkan di pejabatnya, Hebron menggesa rejim pengganas menghentikan rancangan pengusiran secara paksa terhadap rakyat Palestin.

Mereka juga menggesa masyarakat antarabangsa mengambil langkah yang sewajar dalam melindungi keselamatan penduduk Palestin.

Ketuanya, David Cantero-Perez, tindakan zalim yang berterusan oleh rejim Zionis adalah pelanggaran undang-undang antarabangsa.

Serbuan kasar yang dilakukan di waktu malam di Masafer Yatta juga wajar dihentikan segera berikutan memberi ketakutan dan meninggalkan kesan trauma, katanya.

MSF menyeru antarabangsa khususnya Amerika Syarikat (AS) Kesatuan Eropah(EU) dan Pertubuhan Bangsa-Bangsa Bersatu (PBB) segera bertindak dan terus memberi tekanan kepada Israel supaya menghentikan pencabulan hak asasi manusia di Masafer Yatta. – Agensi


Pelancong Israel curi barang hotel di Dubai

DUBAI, 21 Jamadilawal 1442H, Selasa – Pelancong Israel yang mengunjungi Emiriah Arab Bersatu (UAE) dilaporkan mencuri barang dari bilik hotel di Dubai, lapor akhbar harian Israel, Yedioth Ahronoth.

“Saya telah berkunjung ke UAE, sudah bertahun-tahun menjalankan perniagaan di sana.

“Bulan lalu, ketika saya tiba di lobi hotel, saya lihat ada ‘orang Israel’ sedang disiasat kerana didakwa mencuri barang dari bilik hotel,” kata seorang peniaga dari Tel Aviv.

Aduan pelancong Israel mencuri dari hotel muncul sebulan selepas penerbangan penumpang komersial pertama dari negara haram itu ke UAE dibuka.

Sementara itu, seorang pengurus sebuah hotel yang menghadap ke bangunan tertinggi di dunia Burj Khalifa, berkata: “Kami menjadi tuan rumah ratusan pelancong dari semua negara di dunia, beberapa di antaranya menimbulkan masalah, tetapi kami belum pernah melihat kejadian barang-barang dicuri seperti ini.”

“Baru-baru ini kami melihat pelancong Israel datang ke hotel, mereka mencuri tuala, beg teh dan kopi, dan bahkan lampu.

“Pernah sebuah keluarga Israel datang dengan dua anak untuk ‘check-out’, dan kami mendapati ada barang-barang yang hilang di dalam bilik. Ketika staf hotel cuba memberitahu, mereka mula menjerit.

“Setelah perbincangan, mereka akhirnya setuju untuk membuka beg dan kami dapati mereka mencuri bekas ais, penyangkut baju, dan tuala muka.

“Apabila kami beritahu untuk lapor polis, mereka memutuskan untuk mengembalikan semua barang dan meminta maaf,” katanya.

Dr Abd Al-Aziz Al-Khazraj Al-Nasari, penyampai Qatar, menerbitkan sebuah video yang mendakwa sejumlah pemilik hotel Emirati menghubunginya dengan memperincikan kecurian yang dapat dikesan.

Dalam video yang menjadi viral di media sosial, beliau memberi peringatan, situasi yang belaku di hotel ketika ini, mungkin bertukar menjadi lebih buruk apabila mereka mula mencuri tanah.

“Mereka harus tahu bahawa normalisasi dengan Israel bermaksud harus menyerahkan ‘sesuatu’ dan mungkin tanah negara itu di kemudian hari.”

UAE dan Israel bersetuju untuk menjalin hubungan diplomatik, budaya, dan komersial sepenuhnya setelah menandatangani perjanjian kontroversi pada 15 September di White House. – Agensi


Pakistan hati-hati dengan perjanjian kontroversi UAE-Israel

KARACHI, 25 Zulhijjah 1441H, Sabtu – Pakistan berhati-hati dengan kesepakatan kontroversi antara negara haram Israel dam Emiriah Arab Bersatu (UAE) yang kononnya mahu menangguhkan peluasan wilayah di tanah Palestin.

“Kami mengambil maklum persetujuan UAE dan negara tidak diiktiraf – Israel untuk melakukan normalisasi hubungan sepenuhnya. Ini adalah perkembangan yang mempunyai implikasi yang besar,” kata kenyataan dari Kementerian Luar Negeri semalam.

Islamabad berkata, pihaknya berpegang kepada hak dan aspirasi rakyat Palestin mesti ditegakkan serta keamanan, keselamatan dan kestabilan wilayah dipelihara.

“Pakistan mempunyai komitmen teguh untuk mewujudkan sepenuhnya hak sah rakyat Palestin, termasuk hak menentukan nasib sendiri.

“Keamanan dan kestabilan di wilayah Timur Tengah juga adalah keutamaan Pakistan,” kata kenyataan itu lagi.

Katanya lagi, untuk perdamaian yang adil, komprehensif dan berkekalan, Pakistan secara konsisten mendukung penyelesaian dua negara sesuai dengan resolusi Pertubuhan Bangsa Bangsa Bersatu (PBB) dan Pertubuhan Kerjasama Islam (OIC) yang relevan serta undang-undang antarabangsa.

Israel dan UAE bersetuju untuk menormalkan hubungan, kata Presiden Amerika Syarikat (AS) Donald Trump pada Khamis, dalam satu langkah yang mencegah rancangan kontroversi Israel untuk aneksasi sejumlah besar Tebing Barat yang diduduki.

Perkembangan ini hanya menandakan kali ketiga negara Arab membuka hubungan diplomatik penuh dengan Israel, dan Emiriah kini adalah negara Arab Teluk pertama yang melakukannya.

Negara Arab lain yang mempunyai hubungan diplomatik dengan Israel adalah Mesir dan Jordan.

Terdahulu, Presiden Palestin, Mahmoud Abbas dan Ketua Politik Hamas, Ismail Haniyeh mengecam pengumuman perjanjian normalisasi antara UAE dan rejim pengganas Israel. – Agensi


Muhyiddin pengerusi mesyuarat khas Kabinet

PUTRAJAYA, 6 Rabiulawal 1442H, Jumaat – Perdana Menteri Tan Sri Muhyiddin Yassin hari ini mempengerusikan mesyuarat khas Kabinet di Perdana Putra di sini, dipercayai bagi membincangkan isu-isu semasa.

Kenderaan Perdana Menteri Tan Sri Muhyiddin Yassin dilihat memasuki perkarangan Perdana Putra pada kira-kira 8.57 pagi, bagi mempengerusikan mesyuarat yang dijangka bermula 9.30 pagi.

Beberapa kenderaan yang dinaiki menteri-menteri Kabinet juga dilihat memasuki Perdana Putra, dan sebelum memasuki perkarangan bangunan tersebut, mereka dikehendaki menjalani pemeriksaan suhu.

Antara yang kelihatan ialah Menteri Komunikasi dan Multimedia Datuk Saifuddin Abdullah, Menteri Luar Datuk Seri Hishamuddin Tun Hussein, Menteri Alam Sekitar dan Air Datuk Seri Tuan Ibrahim Tuan Man dan Menteri Perumahan dan Kerajaan Tempatan Zuraida Kamaruddin.

Kenderaan yang membawa Panglima Angkatan Tentera Jen Tan Sri Affendi Buang turut dilihat memasuki Perdana Putra pada kira-kira 9 pagi.

Sekumpulan pengamal media berkumpul di laluan masuk ke Perdana Putra ekoran desas desus mengenai rombakan Kabinet akan dibuat, berikutan mesyuarat yang diadakan hari ini. – Bernama


25 kes baharu

KUALA LUMPUR, 26 Zulhijjah 1441H, Ahad – Kes positif COVID-19 hari ini mencatatkan 25 kes baharu, dengan sembilan daripadanya adalah penularan dalam negara, manakala 16 lagi adalah kes import.

Ketua Pengarah Kesihatan, Datuk Dr Noor Hisham Abdullah berkata, ini menjadikan jumlah kes positif sebanyak 9,200 kes serta jumlah kes aktif dengan kebolehjangkitan sebanyak 216 kes.

Beliau menjelaskan bagi sembilan kes penularan dalam negara itu, membabitkan tujuh warganegara iaitu satu kes saringan pra pembedahan di Hospital Queen Elizabeth, Kota Kinabalu, Sabah serta enam kes baharu bagi Kluster Tawar di Baling, Kedah, iaitu lima kes di Kedah dan satu di Pulau Pinang.

“Dua lagi adalah kes jangkitan dalam negara yang dikesan di kalangan bukan warganegara di Kuala Lumpur, kedua-dua kes merupakan saringan rawak di tempat kerja oleh pejabat kesihatan daerah dan ia membabitkan pekerja kedai makan.

“Telah tular di media sosial notis penutupan kedai makan itu dan menimbulkan sedikit keresahan di kalangan pelanggan… pihak pejabat kesihatan daerah akan menjalankan pengesanan kes secara aktif dan siasatan lanjut dan persampelan akan diambil.

“Kedai makan itu telah ditutup buat sementara waktu bagi tujuan pembersihan dan nyah kuman,” katanya dalam kenyataan akhbar perkembangan COVID-19 hari ini.

Dr Noor Hisham berkata, 16 kes import pula adalah dari Thailand (satu kes di Kuala Lumpur), Hong Kong (satu kes di Kuala Lumpur), Indonesia (dua kes di Kuala Lumpur), India (dua kes di Selangor dan satu di Kuala Lumpur), Arab Saudi (tiga kes di Kuala Lumpur), Pakistan (dua kes di Kuala Lumpur), Yaman (satu kes di Kuala Lumpur), Lubnan (satu kes di Selangor), United Kingdom (satu kes di Selangor) dan Jepun (satu kes di Selangor).

Katanya, terdapat 28 kes yang telah pulih daripada COVID-19 pada hari ini, yang membawa kepada jumlah kumulatif kes yang telah pulih sepenuhnya adalah sebanyak 8,859 kes (96.3 peratus daripada jumlah keseluruhan kes).

“Sehingga kini, terdapat tujuh kes positif COVID-19 yang sedang dirawat di Unit Rawatan Rapi (ICU), di mana dua kes memerlukan bantuan pernafasan,” katanya.

Dr Noor Hisham berkata, tiada pertambahan kes kematian berkaitan COVID-19 dilaporkan hari ini, justeru, jumlah kumulatif kes kematian COVID-19 di Malaysia adalah kekal sebanyak 125 kes (1.36 peratus daripada jumlah keseluruhan kes).

Mengulas lebih lanjut mengenai Kluster Tawar, beliau berkata dengan penambahan kes baharu itu, ia menjadikan mereka yang dikesan positif COVID-19 bagi kluster itu ialah sebanyak 39 kes.

“Sehingga 12 tengah hari, hari ini seramai 899 individu telah disaring dalam kluster ini. Seramai 727 individu disaring di Kedah, 35 kes dikesan positif COVID-19, 643 individu negatif, dan 49 individu masih menunggu keputusan.

“Seramai 164 orang disaring di Pulau Pinang dan daripada jumlah itu, seramai empat individu dikesan positif COVID-19, 155 individu negatif dan lima individu masih menunggu keputusan, manakala lapan orang disaring di Perak, lima negatif dan tiga lagi masih menunggu keputusan,” katanya.

Katanya, pengesanan kes secara aktif dan saringan kontak rapat masih diteruskan bagi kluster ini dan situasi semasa akan dimaklumkan dari semasa ke semasa.

Sementara itu, Kementerian Kesihatan menerusi Twitter, memaklumkan tiga lagi kluster diisytihar tamat iaitu Kluster Restoran Kuala Lumpur, PUI (pesakit dalam siasatan) Ramnad dan Jeti Kuching, menjadikan jumlah terkini kluster tamat kepada 78. – Bernama


Isu Korea Utara: Malaysia sekali lagi jadi ‘kambing hitam’

BANGI, 5 Syaaban 1442H, Jumaat – Keputusan Korea Utara untuk memutuskan hubungan diplomatik dengan Malaysia tidak lebih sekadar mahu menjadikan negara ini sebagai ‘kambing hitam’.

Pakar geostrategik, Azmi Hassan mendakwa, tindakan Pyongyang itu bertitik tolak daripada rasa marah ke atas Amerika Syarikat (AS) dan Korea Selatan yang menjalani latihan ketenteraan bersama.

“KL dijadikan kambing hitam dalam isu pembunuhan Jong Nam di KLIA2 pada 2017. Ketika kemelut ini Pyongyang lancar 6 peluru berpandu ke arah Jepun. Gusar rakyat Malaysia ketika itu.

“Hari ini kerana marahkan sangat latihan tentera AS dan Korea Selatan yang sedang berjalan, Pyongyang guna isu extradisi rakyat mereka ke AS.

“Pyongyang ugut jika timbul konfrantasi dengan Washington, kesalahan dibahu tanah air ku. Jangan jadikan Malaysia sebagai kambing hitam sekali lagi!,” katanya dalam catatan di Facebook, hari ini.

Terdahulu, Korea Utara menyatakan akan memutuskan hubungan diplomatik dengan Malaysia selepas mahkamah di Malaysia mengarahkan seorang lelaki warganya diekstradisikan ke AS.

Menurut kenyataan agensi Korean Central News Agency (KCNA), Kementerian Hal Ehwal luar Korea Utara menyatakan lelaki tersebut didakwa atas tuduhan pengubahan wang haram.

“Semalam pihak berkuasa Malaysia telah melakukan kesilapan yang tidak boleh dimaafkan dengan menyerahkan warga Korea Utara yang tidak bersalah kepada AS.

“Dengan ini, kami mengumumkan keputusan untuk memutuskan hubungan diplomatik dengan Malaysia,” menurut kenyataan itu yang menyifatkan perkara tersebut sebagai tindakan untuk bermusuhan dengan Pyongyang dengan tunduk kepada tekanan AS.

Sehubungan itu, menurut laporan KCNA, Korea Utara turut memberi amaran kepada AS dengan mengatakan ‘Washington akan menanggung padahnya’.


Nasib 50,000 kontraktor Melayu gred G1 hingga G7 bakal dibela

BANGI, 1 Zulhijjah 1443H, Jumaat – Nasib kira-kira 50,000 kontraktor Melayu gred G1 hingga G7 yang gagal memperbaharui lesen atas pelbagai faktor, terutama disebabkan kenaikan harga bahan binaan bakal mendapat pembelaan daripada kerajaan.

Menteri di Jabatan Perdana Menteri (Ekonomi), Datuk Seri Mustapa Mohamed berkata, pihaknya sudah maklum berkenaan isu terbabit seterusnya telah mengusulkan permasalahan itu kepada Kementerian Kewangan (MoF).

“Kementerian Kerja Raya sudah berbincang dengan MoF untuk memperluaskan lagi skop liputan barang yang dipersetujui bagi ditambahkan kenaikan harga.

“Setakat ini, belum ada keputusan lagi tapi sudah bangkitkan perkara ini kepada MoF, dalam proses (dipertimbangkan),” katanya seperti dipetik akhbar tempatan, hari ini.

Mustapa berkata, sudah banyak laporan berkaitan masalah itu diterima dan pihaknya sedia maklum malah memahami akan kesan kepada projek termasuk tambahan peruntukan yang diperlukan bagi menyiapkan sesuatu projek.

Sebelum ini, Timbalan Persatuan Kontraktor Melayu Malaysia (PKMM), Datuk Mohd Rosdi Ab Aziz menjelaskan kira-kira 50,000 kontraktor Melayu gred G1 hingga G7 gulung tikar kerana tidak memperbaharui lesen sejak 2018 disebabkan faktor yang dinyatakan.

Ia disebabkan pelbagai faktor yang menyumbang masalah berkenaan termasuklah modal tidak mencukupi dan kekurangan projek susulan pandemik COVID-19 sekaligus menyebabkan ada dalam kalangan mereka menanggung hutang.


5 pelajar direman bantu siasatan buli junior

MUAR, 11 Jamadilawal 1443H, Khamis – Lima pelajar lelaki sebuah sekolah menengah di daerah ini yang disyaki membuli seorang pelajar junior sekolah itu direman hingga Sabtu ini untuk membantu siasatan.

Perintah reman terhadap semua yang berusia 16 tahun itu dikeluarkan oleh Majistret Analia Kamaruddin selepas menerima permohonan polis.

Semua pelajar tingkatan empat itu direman untuk siasatan lanjut mengikut Seksyen 147 Kanun Keseksaan.

Terdahulu, mereka tiba di perkarangan mahkamah pada 8.30 pagi dengan menaiki lori polis.

Semalam, semua mereka dilaporkan ditahan di sekitar Melaka, Kuala Lumpur, Selangor dan Johor Bahru selepas disyaki terlibat dalam kes buli seorang pelajar lelaki berusia 14 tahun pada Khamis lepas.

Ketua Polis Daerah Muar, ACP Zaharudin Rasip dilaporkan berkata, kejadian menyebabkan mangsa mengalami bengkak di rusuk kiri dan telah menerima rawatan di hospital. – Bernama


Elak PH didominasi DAP bangkit semula, parti Melayu mesti bersatu

Oleh Athirah Huda Zalhe

BANGI, 28 Safar 1442H, Jumaat – Parti Melayu di dalam Perikatan Nasional (PN) perlu memberi tumpuan kepada usaha untuk saling bersatu demi memastikan kestabilan dan jaminan politik Melayu Islam.

PN tidak boleh melakukan kesilapan yang mampu memberi ruang dan peluang kepada kerajaan Pakatan Harapan (PH) yang didominasi DAP untuk bangkit semula.

Pemerhati Politik Universiti Kebangsaan Malaysia (UKM), Dr Isa Hamzah berkata, sekarang bukanlah masanya untuk parti-parti Melayu dalam kerajaan berebut kuasa sesama sendiri.

Sebaliknya, beliau menggesa PN dan UMNO menumpukan usaha permuafakatan antara satu sama lain, dan memastikan kestabilan politik Melayu terjamin supaya pentadbiran negara berjalan lancar.

“Isu yang berlaku antara UMNO dengan BERSATU adalah disebabkan kuasa. Ini apabila BERSATU yang mempunyai kerusi sedikit lebih berkuasa daripada UMNO yang memiliki kerusi Parlimen lebih banyak.

“Apabila UMNO ‘gertak’ mahu keluar PN, itu menunjukkan mereka berasa ada sokongan sebenarnya,” katanya kepada Ismaweb.net, hari ini.

Dr Isa berkata, selepas kekalahan pilihan raya umum lalu, UMNO seolah-olah bermuhasabah dengan penolakan rakyat terhadap parti itu.

“Kemudian, wujudnya Muafakat Nasional antara PAS-UMNO yang kita lihat ‘real deal’ dan UMNO perlahan-lahan dipandang semula.

“Tetapi, selepas UMNO mendapat kekuatan dan menang pada setiap PRK, transformasi dalam parti itu seperti tidak berlaku,” katanya.

Beliau berkata, pucuk pimpinan UMNO dilihat membawa semula cara dan perangai lama iaitu kuasa, yang menjadi punca masalah hari ini.

“Ini termasuk kerjasama dengan MCA, walaupun parti itu pernah menolak UMNO dan ugut keluar BN selepas PRU14, tetapi UMNO masih memandang MCA penting untuk survival politik mereka.

“Punca masalah apabila UMNO tak konsisten dengan perubahan, dan sepatutnya ambil iktibar dengan kekalahan lalu.

“Namun, apabila parti itu masih dipimpin individu yang sama, maka tiada perubahan yang kita lihat. UMNO masih sama seperti dahulu,” katanya.

Sebelum ini, UMNO memutuskan mempertimbang untuk menarik diri daripada menyokong Perikatan Nasional (PN) dan akan memberi syarat baharu kepada gabungan itu bagi meneruskan kerjasama politik secara perjanjian bertulis.


Lesen Lynas boleh ditarik balik jika tidak mula PDF dalam setahun

KUALA LUMPUR, 24 Zulkaedah 1441H, Khamis  – Kerajaan menegaskan lesen operasi loji pemprosesan nadir bumi Lynas Malaysia Sdn Bhd (Lynas) akan ditarik balik sekiranya syarikat itu tidak memulakan proses pembangunan Kemudahan Pelupusan Kekal (PDF) dalam tempoh setahun kelulusan lesen.

Menteri Sains, Teknologi dan Inovasi Khairy Jamaluddin berkata, sebagai pemegang lesen yang telah diperbaharui selama tiga tahun mulai Mac lalu, Lynas disyaratkan memulakan proses itu pada tahun pertama dari tarikh kelulusan lesen.

“Lesen ini telah diluluskan AELB (Lembaga Perlesenan Tenaga Atom) pada bulan Mac 2020. Sekiranya Lynas tidak dapat memulakan proses pembangunan PDF dalam tempoh satu tahun daripada keputusan untuk dilanjutkan lesen ini dibuat, yakni (pada) Mac 2021, maka lesen itu boleh ditarik balik,” katanya pada sesi soal jawab persidangan Dewan Rakyat, hari ini.

Beliau menjawab soalan tambahan Yeo Bee Yin (PH-Bakri) sama ada kerajaan akan menarik balik lesen Lynas sekiranya tidak mematuhi syarat di bawah Akta Perlesenan Tenaga Atom 1984 (Akta 304).

Terdahulu, menjawab soalan Tan Sri Noh Omar (BN-Tanjong Karang) mengenai perlanjutan tempoh lesen operasi Lynas, Khairy berkata, permohonan syarikat itu untuk membaharui lesen yang tamat pada 3 Mac lalu diluluskan AELB selepas mendapati Lynas mematuhi kesemua syarat-syarat tambahan lesen terdahulu.

Selain itu, pemeriksaan yang dijalankan oleh AELB juga menunjukkan bahawa Lynas telah mematuhi semua kehendak peruntukan dan syarat lesen yang dikenakan di bawah Akta 304, katanya. -Bernama


Lubnan umum perintah berkurung tiga minggu

BEIRUT, 21 Jamadilawal 1442H, Selasa – Lubnan mengumumkan perintah berkurung selama tiga minggu – termasuk waktu malam – bagi membendung kenaikan jangkitan COVID-19 yang mengancam akan membanjiri hospital di negara yang sudah menghadapi krisis kewangan.

Menteri Kesihatan sementara, Hamad Hasan berkata, perintah berkurung akan bermula pada Khamis ini hingga 1 Februari depan, dengan perincian lebih lanjut esok mengenai sektor mana yang akan dikecualikan.

Perintah berkurung merangkumi dari jam 6 petang hingga 5 pagi.

“Jelas bahawa cabaran pandemik telah sampai pada tahap yang serius mengancam nyawa Lubnan kerana hospital tidak dapat menyediakan katil,” kata Hasan kepada wartawan selepas perjumpaan dengan jawatankuasa menteri COVID-19.

Pada Ahad lepas, Lubnan mencatatkan 2,870 jangkitan baharu menjadikan jumlahnya kepada 189,278 kes dan 1,486 kematian sejak 21 Februari tahun lalu..

Perintah terbaharu itu berlaku di tengah-tengah kebimbangan mengenai kenaikan pengangguran, inflasi dan kemiskinan.

Lubnan menghadapi krisis kewangan yang menjejaskan mata wang, melumpuhkan bank, dan membekukan simpanan pendeposit.

Bekalan perubatan juga berkurang kerana dolar semakin sukar diperoleh.

Unit Rawatan Rapi (ICU) sebelum ini mencapai tahap kritikal pada musim panas ketika virus itu merebak selepas letupan dasyat di pelabuhan yang menghancurkan Beirut, membunuh 200 orang dan memusnahkan beberapa hospital.

Pematuhan jarak sosial dan langkah pencegahan lain telah menjadi lemah dan ketika ini ada kebimbangan akan peningkatan kes yang ketara selepas cuti Krismas dan Tahun Baharu. – Agensi


Tiada aktiviti ibadah korban di N.Sembilan, solat sunat dihad 12 jemaah

SEREMBAN, 4 Zulhijjah 1442H, Rabu – Jabatan Mufti Negeri Sembilan (JMNS) memutuskan tiada aktiviti ibadah korban dibenarkan di seluruh negeri ini sempena Aidiladha Selasa depan.

JMNS dalam kenyataan hari ini memaklumkan solat sunat Aidiladha pula dihadkan kepada 12 orang yang terdiri daripada pegawai dan jawatankuasa masjid dan surau Jumaat sahaja, namun bagi daerah atau lokaliti yang diisytiharkan sebagai kawasan Perintah Kawalan Pergerakan Diperketatkan (PKPD), ibadah solat sunat itu masih tidak dibenarkan.

“Keputusan ini diambil atas syor dan nasihat daripada Jawatankuasa Pengurusan Bencana COVID-19 Negeri Sembilan dan Majlis Keselamatan Negara. Ia mendapat perkenan Yang Dipertuan Besar Negeri Sembilan Tuanku Muhriz Almarhum Tuanku Munawir.

“Ketetapan sedemikian perlu diambil bagi menyahut nasihat kerajaan agar semua bentuk aktiviti berkumpulan dikawal bagi mengekang penularan pandemik COVID-19. Semua pihak perlu memberi kerjasama menangani wabak ini,” menurut kenyataan itu hari ini.

JMNS turut memaklumkan berdasarkan data daripada Jabatan Kesihatan Negeri Sembilan setakat 8 Julai lepas, terdapat 50,130 kes positif COVID-19 secara kumulatif dan sebanyak 456 orang telah meninggal dunia akibat wabak itu.

Menurutnya JKNNS turut mengesan 13 kes dijangkiti virus dikategorikan sebagai membimbangkan, yang terdiri daripada tujuh kes Varian Beta dan enam kes Varian Delta. – Bernama


Bekas ketua tentera Israel sokong pecat Netanyahu

TEL AVIV, 12 Rabiulakhir 1445H, Jumaat – Desas-desus berlaku konflik dalaman terhadap pentadbiran Israel semakin jelas apabila seorang bekas ketua tentera Zionis menyokong idea memecat Perdana Menteri, Benjamin Netanyahu.

Bekas Ketua Staf Tentera Israel, Dan Halutz mendakwa, dia menyokong supaya pemimpin baharu dilantik menggantikan Netanyahu untuk mengetuai perang di Gaza.

“Dalam peperangan, kita boleh menuntut sedemikian,” kata Halutz yang menyifatkan Netanyahu bertanggungjawab membawa Israel melalui kepimpinannya sebelum ini kepada keadaan sekarang.

Halutz juga menyokong untuk menukar tahanan Israel di Gaza dengan tahanan Palestin di penjara Israel.

“Ia berbaloi dengan nilainya. Sebagai pertukaran untuk Gilad Shalit (askar), 1,027 tahanan dibebaskan.

“Sebagai pertukaran untuk 220 yang diculik, 200,000 mesti dibebaskan mengikut kiraan ini,” katanya.

Halutz, yang mengetuai Perang Lubnan Kedua pada 2006 menggesa cadangannya dipertimbang secara serius melalui kaedah pertukaran tahanan terlebih dahulu.

Dia turut memberi amaran supaya tentera Zionis tidak melancarkan serangan darat di Gaza sebelum tahanan Israel dibebaskan.

“Apa erti operasi darat sekarang apabila orang yang diculik (Israel) berada di sana?

“Ia adalah ruang untuk Hamas melancarkan perang psikologi dan Tuhan melarangnya. Ia akan menyebabkan sebahagian mereka cedera dan sebahagian lagi tidak kembali,” dakwanya.

Hampir setiap hari, keluarga tahanan Israel yang ditahan Hamas mengadakan protes untuk menuntut kerajaan membebaskan saudara mereka.- Agensi


Kerajaan setuju beri peruntukan pada Ahli Parlimen pembangkang

BALING, 6 Syawal 1444H, Khamis – Kerajaan Perpaduan secara dasarnya bersetuju menyediakan peruntukan kepada Ahli Parlimen pembangkang, namun ia hanya untuk perbelanjaan pentadbiran, kata Timbalan Perdana Menteri, Datuk Seri Dr Ahmad Zahid Hamidi.

Beliau berkata, perkara itu sedang dimuktamadkan, dengan perbincangan sedang dijalankan oleh Timbalan Perdana Menteri ,Datuk Seri Fadillah Yusof dengan pihak berkaitan, dan pengumuman mengenainya akan dibuat oleh Perdana Menteri, Datuk Seri Anwar Ibrahim.

“Di peringkat awal ini, kita telah bersetuju untuk perbelanjaan pentadbiran,” katanya kepada pemberita semasa program tinjauan mesra di Desa KEDA Sadek di sini hari ini.

Beliau yang juga Menteri Kemajuan Desa dan Wilayah berkata demikian selepas ditanya mengenai sama ada kerajaan bersedia untuk memberikan peruntukan kepada Ahli Parlimen pembangkang.

Sebelum ini, Fadillah dilaporkan media sebagai berkata, bahawa tiada syarat ditetapkan ketika rundingan awal bersama wakil Perikatan Nasional (PN) bagi membincangkan peruntukan kewangan kepada Ahli Parlimen pembangkang.

Sementara itu, Ahmad Zahid yang juga Pengerusi Barisan Nasional (BN) berkata, proses pembahagian kerusi antara BN dan Pakatan Harapan (PH) untuk Pilihan Raya Negeri (PRN) di Kedah hampir selesai.

“Kita hampir memuktamadkan pembahagian kerusi itu untuk negeri Kedah. Lain-lain negeri (lima negeri lagi yang akan terlibat dalam PRN) apabila saya berada di negeri berkenaan (untuk umumkan tentang pengagihan kerusi,” katanya.-  Bernama


CEO, 3 pegawai kanan GLC direman bantu siasatan seleweng dana RM2.2 juta

ALOR SETAR, 2 Safar 1443H, Khamis – Seorang Ketua Pegawai Eksekutif (CEO) dan tiga pegawai kanan Syarikat Berkaitan Kerajaan (GLC) direman empat hari bagi membantu siasatan berhubung penyelewengan dana berjumlah kira-kira RM2.2 juta, dari 2016 sehingga 2019.

Penolong Pendaftar Mahkamah Majistret di sini, Wan Nor Fadzilah Wan Ibrahim membenarkan perintah reman terhadap semua suspek berusia 49 hingga 58 tahun itu sehingga 12 September ini, untuk membantu siasatan mengikut Seksyen 23 Akta Suruhanjaya Pencegahan Rasuah Malaysia (SPRM) 2009.

Terdahulu, menurut sumber SPRM, semua suspek ditahan di pejabat SPRM Kedah pada 3.45 petang hingga 4.15 petang Rabu, selepas hadir memberi keterangan.

Katanya, siasatan awal mendapati CEO dan tiga lagi pegawai kanan syarikat itu disyaki menyalahgunakan kuasa dan kedudukan mereka dengan menyalurkan dana GLC tersebut ke dua syarikat yang dipercayai semua suspek mempunyai kepentingan dalam syarikat berkenaan.

Sementara itu, Pengarah SPRM Kedah, Datuk Shaharom Nizam Abd Manap ketika dihubungi mengesahkan tangkapan dan permohonan reman berkenaan. – Bernama


Selangor laksana program isolasi pekerja warga asing kargo KLIA

BANGI, 16 Rabiulakhir 1442H, Rabu – Sebanyak 11,000 orang yang bekerja di bahagian kargo dan 9,056 individu termasuk warganegara dan bukan warganegara telah menjalani ujian saringan COVID-19 sejak Oktober 2020 sehingga 1 Disember 2020.

Menteri Besar Selangor, Datuk Seri Amirudin Shari berkata, hanya 7 kes positif telah dikesan semenjak 26 November 2020 di kalangan pekerja di kargo dan semuanya adalah di kalangan warganegara.

Beliau berkata, bagi mengelakkan penularan di kalangan pekerja bukan warganegara, suatu Program Isolasi telah dilaksanakan ke atas 247 pekerja bukan warganegara di bahagian kargo KLIA.

Katanya, program ini telah pun bermula pada 26 November 2020 dan akan berlangsung selama 14 hari sehingga 9 Disember 2020.

“Program Isolasi ini adalah inisiatif Kerajaan Negeri dan agensi berkaitan dalam membantu membendung penularan wabak antara pekerja-pekerja di lapangan terbang terutamanya dalam kalangan bukan warganegara.

“Sebanyak empat syarikat telah mengambil bahagian dalam siri pertama program ini dan melibatkan seramai 231 pekerja lelaki dan 16 pekerja wanita daripada negara Bangladesh, Nepal, India, Indonesia dan Pakistan. Kesemua pekerja ini ditempatkan di Tune Hotel Aeropolis,” katanya dalam satu kenyataan, hari ini.

Beliau berkata, saringan pertama telah dilaksanakan ke atas semua peserta program sekurang-kurangnya tiga hari sebelum peserta menyertai program ini dan kos saringan ditanggung oleh pihak syarikat.

“Manakala bagi kos penempatan peserta, pihak Kerajaan Negeri akan menanggung separuh daripada kos tersebut,” katanya.

Dalam pada itu, kerajaan negeri turut mengarahkan Jawatankuasa Keselamatan Daerah/Jawatankuasa Pengurusan Bencana Daerah untuk membuat penyelarasan bersama Pihak Berkuasa Tempatan (PBT) dan Pejabat Kesihatan Daerah (PKD) agar saringan pekerja asing dilakukan.

Langkah itu dilaksanakan dengan kadar segera seperti yang diputuskan kerajaan Persekutuan.

Sementara itu, kerajaan negeri juga sedang mengenalpasti 4 hingga 5 lokaliti bagi menempatkan Pusat Rawatan dan Kuarantin Berisiko Rendah yang akan menempatkan pesakit-pesakit positif COVID-19 yang tidak bergejala (asymptomatic).

Amirudin berkata, ia dilaksanakan bagi mengurangkan bebanan dan kepadatan hospital COVID-19 sedia ada.

“Kerajaan Negeri ingin mengambil kesempatan ini untuk memaklumkan pada orang ramai bahawa keadaan masih terkawal di Selangor walaupun jumlah kes COVID-19 yang tinggi kerana kes-kes terbaharu tersebut didapati di kawasan-kawasan Perintah Kawalan Pergerakan Diperketatkan (PKPD).

“Kerajaan Negeri percaya bahawa pelaksanaan tersebut akan dapat mengurangkan risiko perebakan wabak berkenaan.

“Semua inisiatif yang disebutkan terus memperlihatkan komitmen serius kerajaan negeri dalam usaha menjamin penularan pandemik ini agar ia dapat dikawal dan dikekang sepenuhnya,” katanya.


I-Medik tak setuju penganjuran Hartal Doktor Kontrak

BANGI, 17 Zulkaedah 1442H, Isnin – Pertubuhan Ikatan Pengamal Perubatan dan Kesihatan Muslim Malaysia (I-Medik) tidak bersetuju dengan penganjuran Hartal Doktor Kontrak yang dijadualkan bermula 1 Julai ini.

Menegaskan pandangan itu, Presidennya, Prof Dr Azizi Ayob berkata, pihaknya berpendapat bahawa penganjuran hartal bukan satu-satunya cara penyelesaian.

Tegasnya, masih ada ruang untuk rundingan diadakan bagi membincangkan isu ini secara tuntas.

“Penganjuran Hartal Doktor Kontrak dilihat sebagai satu tindakan reaktif oleh pegawai-pegawai perubatan kontrak ini yang semakin resah dan tertekan ditambah pula dengan situasi pandemik yang tidak menentu.

“Beban kerja dilihat semakin bertambah namun masih tiada tanda-tanda yang menunjukkan kedudukan mereka terjamin.

“Namun, sekiranya kita terburu-buru mengambil tindakan dalam isu ini, akan ada pihak yang terkesan terutamanya para pesakit yang memerlukan pertolongan kita,” katanya dalam satu kenyataan.

Pun begitu, beliau menegaskan, I-Medik ingin terus menyeru kepada pihak kerajaan terutamanya Suruhanjaya Perkhidmatan Awam (SPA) agar memandang isu penjawatan kontrak ini dengan lebih serius.

I-Medik juga, katanya, mengusulkan agar sebuah jawatankuasa khas ditubuhkan bagi menyelesaikan isu ini.

“Akhir kata, sama-samalah kita panjatkan doa kepada Allah agar menunjukkan jalan penyelesaian terbaik bagi isu ini,” katanya.

Terdahulu, sekumpulan pegawai perubatan kontrak dilaporkan akan melakukan protes ‘Hartal Doktor Kontrak’ secara berfasa bermula 1 Julai yang melibatkan penghantaran memorandum, sidang media dan juga mogok pada 26 Julai sekiranya kerajaan tidak menyelesaikan isu mengenai penempatan tetap mereka.

Salah seorang doktor mengatakan bahawa terdapat 23,077 pegawai perubatan kontrak yang direkrut sejak 2016, namun hanya 789 yang telah diserap sebagai kakitangan tetap.

Dari angka tersebut, dia mengatakan sekitar 45 peratus sudah menyokong memorandum mereka dan jumlahnya akan bertambah sebelum dokumen itu didedahkan minggu depan.


RM6 juta sumbangan Yayasan Akalbudi bukan rasuah untuk dapat projek

KUALA LUMPUR, 13 Safar 1443H, Isnin – Mahkamah Tinggi dimaklumkan bahawa wang sebanyak RM6 juta yang disalurkan kepada Yayasan Akalbudi (YAB) milik Datuk Seri Dr Ahmad Zahid Hamidi adalah sumbangan politik serta derma amal dan bukan rasuah untuk mendapatkan projek.

Peguam Hamidi Mohd Noh, yang mewakili bekas Timbalan Perdana Menteri itu berkata demikian, ketika menjawab soalan Hakim Datuk Collin Lawrence Sequerah mengapa RM6 juta itu disalurkan kepada YAB sekiranya ia sumbangan politik.

Soalan itu dikemukakan kepada Hamidi ketika beliau berhujah mengenai dua keping cek berjumlah RM6 juta yang disalurkan kepada Yayasan Akalbudi seperti tertera dalam pertuduhan ke-14 dan ke-15 membabitkan rasuah.

Hamidi berkata saksi pendakwaan ke-32 iaitu bekas Ketua Pegawai Eksekutif Datasonic Group Berhad, Datuk Abu Hanifah Noordin, yang menyumbangkan wang RM6 juta itu, berpendapat ‘sumbangan politik’ dan ‘derma amal’ adalah sama.

Sebelum ini, saksi pendakwaan ke-34 iaitu bekas Timbalan Pengarah Urusan Datasonic Group Berhad, Chew Ben Ben berkata, pada April 2017, beliau telah menyerahkan cek terbabit kepada Ahmad Zahid di kediaman rasmi beliau dan memaklumkan mahkamah bahawa wang itu adalah ‘sumbangan politik kepada Barisan Nasional.’

Pada prosiding hari ini, Hamidi berkata kedua-dua cek dibayar kepada akaun pelanggan firma guaman Tetuan Lewis & Co sebagai pemegang amanah kepada YAB.

Beliau juga berhujah bahawa Chew, yang disifatkan sebagai satu-satunya saksi penting bagi pertuduhan ke-14 dan ke-15, telah memaklumkan mahkamah kedua-dua pertuduhan terhadap Ahmad Zahid adalah satu ‘fitnah.’

Hamidi merujuk keterangan Chew yang menafikan bahawa beliau telah memberikan rasuah atau upah kepada Ahmad Zahid bagi pihak Datasonic Technologies Sdn Bhd dalam usaha mendapatkan kontrak daripada Kementerian Dalam Negeri.

Ahmad Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.

Berdasarkan pertuduhan ke-14 dan ke-15, Ahmad Zahid didakwa menerima suapan berjumlah RM6 juta daripada Chew sebagai upah melantik Datasonic Technologies Sdn Bhd untuk melaksanakan projek cip pasport bagi tempoh lima tahun atau untuk jumlah 12.5 juta cip yang akan dimasukkan ke dalam halaman biodata polikarbonat pasport antarabangsa Malaysia daripada Jabatan Imigresen menerusi rundingan terus di bawah Kementerian Dalam Negeri.

Pembelaan akan menyambung hujahnya esok. – Bernama
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Ismail Sabri menghadap Sultan Brunei

BANDAR SERI BEGAWAN, 13 Rejab 1443H, Rabu – Perdana Menteri, Datuk Seri Ismail Sabri Yaakob hari ini menghadap Sultan Brunei, Sultan Hassanal Bolkiah sempena lawatan rasmi dua harinya ke negara ini.

Ismail Sabri yang ditemani isteri Datin Seri Muhaini Zainal Abidin tiba di Istana Nurul Iman di sini pada jam 10.45 pagi.

Turut berangkat pada majlis menghadap itu ialah Raja Isteri Pengiran Anak Saleha.

Pada sesi menghadap itu, Perdana Menteri turut diiringi Menteri Luar, Datuk Seri Saifuddin Abdullah, Menteri Wilayah Persekutuan, Datuk Seri Shahidan Kassim dan Pesuruhjaya Tinggi Malaysia ke Brunei, Datuk Raja Reza Raja Zain Shah.

Ismail Sabri kemudian mengadakan pertemuan empat mata kira-kira setengah jam bersama Sultan Hassanal Bolkiah.

Selesai pertemuan itu, Perdana Menteri dan delegasi diraikan pada Majlis Persantapan oleh Sultan Hassanal Bolkiah.

Ismail Sabri tiba di Brunei semalam, lawatan pertama beliau ke negara ini selepas dilantik sebagai Perdana Menteri pada Ogos lepas. – Bernama


KKM saran MKN lanjut PKPP

KULAI, 4 Muharram 1442H, Ahad – Kementerian Kesihatan Malaysia (KKM) memberi saranan kepada Majlis Keselamatan Negara (MKN) untuk melanjutkan Perintah Kawalan Pergerakan Pemulihan (PKPP) yang dijadual berakhir pada 31 Ogos ini, kata Menterinya Datuk Seri Dr Adham Baba.

Beliau berkata saranan tersebut diberikan berikutan Pertubuhan Kesihatan Sedunia (WHO) menjangkakan wabak COVID-19 akan berlaku bagi tempoh tidak kurang dari dua tahun.

Katanya tempoh dua tahun merupakan masa yang lama dan pelbagai usaha telah dan akan dilakukan kerajaan termasuk memastikan rakyat mengamalkan norma baharu bagi menangani penularan COVID-19.

“Untuk PKPP yang akan berakhir pada 31 Ogos, pihak KKM telah membuat saranan kepada pihak MKN dan juga perdana menteri supaya dipertimbangkan untuk (terus) dilaksanakan sehingga keadaan lebih terkawal. Jadi terpulang kepada Yang Berhormat Perdana Menteri untuk umumkannya dalam masa terdekat.

“Kita lihat di negara tertentu masih bergelut dengan kes meningkat manakala di negara kita, kita masih memperkukuh dan mengawal pintu masuk dan sempadan dengan baik,” katanya kepada pemberita selepas merasmikan program Perkeso Prihatin 10gara Selamat di Dewan Raya Felda Bukit Besar di sini, hari ini. Turut hadir Ketua Eksekutif Perkeso Datuk Seri Dr Mohammed Azman Aziz Mohammed

Dr Adham berkata KKM akan terus melaksanakan kaedah Pengesanan Secara Aktif menerusi Aplikasi My Sejahtera dan buku rekod pelanggan bagi mengenal pasti individu yang terlibat dalam kluster COVID-19. – Bernama


Pejuang hairan Anwar mengaku ada majoriti sokongan

KUALA LUMPUR, 8 Safar 1442H, Sabtu – Parti Pejuang Tanah Air (Pejuang) yang dipelopori Tun Dr Mahathir Mohamad tidak memberikan sokongan kepada Datuk Seri Anwar Ibrahim bagi membentuk kerajaan baharu.

Menegaskan perkara itu, Presiden Pejuang, Datuk Seri Mukhriz Mahathir berkata, mereka sama sekali tidak akan ‘terhegeh- hegeh’ menawarkan kerjasama dengan Presiden PKR itu.

Malah, katanya, tiada perbincangan mengenai perkara berkenaan antara kedua-dua pihak.

“Kami terdiri daripada Pejuang, Warisan, Parti Pertubuhan Kinabalu Progresif Bersatu (UPKO) dan Pengasas Parti Ikatan Demokratik Malaysia (MUDA), Syed Saddiq Syed Abdul Rahman setidak-tidaknya ada 18 orang.

“Mungkin jumlah 18 itu dianggap kecil dan Anwar sendiri menyebut bahawa kumpulan Tun Dr Mahathir Mohamad tidak termasuk dalam jumlah sokongan yang beliau terima,” katanya seperti dilapor Sinar Online, hari ini.

Bagaimanapun, beliau meluahkan rasa hairan dengan kenyataan Anwar yang mendakwa mempunyai bilangan Ahli Parlimen yang mencukupi untuk tujuan membentuk kerajaan baharu.

Ekoran itu, Anwar diminta mengemukakan bukti jumlah sokongan Ahli Parlimen yang dimilikinya bagi membentuk sebuah kerajaan baharu seperti didakwa.

“Bukti itu perlu disertakan dengan akuan sokongan oleh semua Ahli Parlimen yang kononnya bersamanya untuk membentuk kerajaan.

“Ini kerana ketika ini tersebar nama-nama Ahli Parlimen dari UMNO yang dikatakan akan bersama Anwar tetapi seorang demi seorang sudah menafikannya. Ia menimbulkan banyak persoalan,” katanya.


Lelaki direman 6 hari, disyaki cetus kebakaran di parkir KLCC

BANGI, 23 Ramadan 1444H, Jumaat – Seorang lelaki warga tempatan berusia 34 tahun ditahan bagi membantu siasatan berhubung kejadian kebakaran membabitkan motosikal di ruangan parkir Suria KLCC, Jalan Ampang, di ibu negara semalam.

Ketua Polis Daerah Dang Wangi, Noor Dellhan Yahaya berkata, lelaki terbabit kini direman selama enam hari sehingga 19 April ini.

Beliau berkata, siasatan awal yang dijalankan mendapati kejadian itu membabitkan 13 buah motosikal dan empat skuter elektrik yang mana kebakaran berjaya dipadamkan oleh Jabatan Bomba dan Penyelamat Malaysia (JBPM).

“Bahagian Siasatan Jenayah Ibu Pejabat Polis Daerah Dang Wangi telah membuka satu kertas siasatan membabitkan kejadian kebakaran tersebut di bawah Seksyen 435 Kanun Keseksaan.

“Polis juga telah merampas sebuah motosikal jenis Honda RS, serangkai kunci motosikal, topi kaledar, sehelai baju, sehelai seluar, satu pasang sarung lengan, satu beg, satu utas jam tangan dan pemetik api,” katanya dalam kenyataan, hari ini.

Noor Dellhan berkata, setakat ini, pihak polis menerima 10 laporan daripada pihak terbabit dalam kejadian kebakaran berkenaan, selain masih menyiasat motif serta punca kejadian.

“Pihak polis menasihati orang ramai agar tidak terlibat dalam sebarang aktiviti yang menyalahi undang-undang.

“Tindakan akan diambil mengikut peruntukan undang-undang yang berkuat kuasa,” katanya.


Kerajaan jimat lebih RM2 juta setahun lepas mansuh Kementerian Wilayah Persekutuan

KUALA LUMPUR, 10 Rabiulakhir 1445H, Rabu – Pemansuhan Kementerian Wilayah Persekutuan membolehkan Kerajaan Persekutuan menjimatkan lebih RM2 juta setahun, kata Datuk Seri Azalina Othman Said.

Menteri di Jabatan Perdana Menteri (Undang-undang dan Reformasi Institusi) itu berkata, ini berikutan pengurangan pembayaran emolumen.

“Memansuhkan Kementerian Wilayah Persekutuan diikuti dengan pembentukan Jabatan Wilayah Persekutuan menyaksikan Kerajaan Persekutuan menjimatkan sebanyak RM2,358,912.61 setahun daripada mengurangkan komitmen membayar emolumen,” katanya seperti dilapor The Star.

Azalina berkata demikian dalam jawapan bertulis Parlimen pada Rabu (25 Oktober) sebagai menjawab soalan Teresa Kok (PH-Seputeh) yang bertanya mengenai jumlah perbelanjaan yang dijimatkan melalui pemansuhan Kementerian Wilayah Persekutuan.

Kok juga bertanya mengenai cabaran yang dihadapi kerajaan selepas kementerian tersebut dimansuhkan.

Menjawab soalan itu, Azalina berkata, kerajaan tidak menghadapi sebarang cabaran operasi kerana fungsi dan tanggungjawab untuk menyelia pembangunan Wilayah Persekutuan adalah di bawah bidang kuasa Perdana Menteri.

Perubahan itu berkuat kuasa melalui perintah yang diwartakan pada 20 Januari 2023.

“Mengurus Wilayah Persekutuan melalui aspek perancangan, pemantauan dan penggubalan dasar serta program dan aktiviti diteruskan di bawah Jabatan Wilayah Persekutuan iaitu sebagai agensi di bawah Jabatan Perdana Menteri,” kata Azalina.

Awal bulan ini, Timbalan Perdana Menteri Datuk Seri Dr Ahmad Zahid Hamidi berkata beliau berharap Kementerian Wilayah Persekutuan akan diwujudkan semula, sekiranya berlaku rombakan Kabinet.

Kementerian Wilayah Persekutuan mempunyai lapan menteri berbeza sejak ia diwujudkan semula pada 2004, dengan Datuk Seri Shahidan Kassim yang terakhir memegang portfolio itu.


Parti baharu Tun M bergabung PH? Misi jatuhkan Muhyiddin, UMNO

BANGI, 18 Zulhijjah 1441H, Sabtu – Keputusan bekas Perdana Menteri, Tun Dr Mahathir Mohamad menubuhkan parti baharu mampu memberi kesan signifikan kepada keutuhan kerajaan Perikatan Nasional (PN).

Hal ini kerana, parti tersebut yang belum memiliki nama ditubuhkan dengan asas kuat iaitu mahu melemahkan Parti Pribumi Bersatu Malaysia (Bersatu) dan menyerang Presidennya, Tan Sri Muhyiddin Yassin kerana didakwa mengkhianati Dr Mahathir.

Penganalisis politik, Dr Mazlan Ali menegaskan, meskipun Dr Mahathir pernah tersalah langkah ketika menjadi Perdana Menteri kepada kerajaan Pakatan Harapan (PH) dahulu, namun perlu diingat beliau adalah arkitek di sebalik kejatuhan kerajaan 70 tahun Barisan Nasional (BN).

Disamping itu, katanya, pengikut pemimpin berusia 95 tahun itu di dalam Bersatu juga masih ramai dan mereka seperti ‘bom jangka’ yang boleh beralih arah pada bila-bila masa sahaja.

“Kalau tokoh lain tubuh parti saya tidak bimbang, tapi kalau orang bernama Mahathir nak tubuh satu parti dan kenapa dia masih tak umum nama parti ini kerana dia cuba untuk wujudkan satu impak dalam politik ini.

“Kepada pihak tertentu jangan memandang remeh Dr Mahathir kerana beliau selalu buat kejutan, bacaan politik beliau jauh. Mungkin beliau pernah gagal, tetapi ia akan jadi batas bagi dia,” katanya ketika dihubungi Ismaweb.net, hari ini.

Selain itu, Mazlan turut meramalkan, parti baharu Dr Mahathir akan menjalinkan kerjasama dengan PH bagi merealisasikan hasrat untuk melemahkan Bersatu termasuk juga UMNO.

Bagaimanapun, katanya, bagaimana bentuk kerjasama atau jalinan politik itu tidak diketahui dan pastinya ia adalah satu lagi kejutan.

“Dia (parti Tun) pasti akan bergabung, saya jangkakan dia akan bergabung dengan Warisan dan juga Pakatan Harapan. Ataupun ada kemungkinan dia dapat juga sokongan dari GPS, ini juga satu kemungkinan yang Tun Mahathir boleh pertimbangkan,” katanya.


JHEAINPP siasat terperinci peniaga didakwa ambil bekalan nasi ayam dari bukan Islam

GEORGETOWN, 18 Muharam 1444H, Selasa – Siasatan terperinci akan dibuat hari ini ke atas perniagaan nasi ayam dan nasi itik di Sungai Ara, Bayan Lepas yang tular selepas didakwa mengambil bekalan daripada premis perniagaan bukan Islam.

Jurucakap Jabatan Hal Ehwal Agama Islam Negeri Pulau Pinang (JHEAINPP) berkata, pihaknya sudah pun menjalankan siasatan berhubung perkara itu semalam.

“Namun, semakan dengan lebih terperinci perlu dijalankan lagi bersama beberapa agensi lain terhadap peniaga berkenaan hari ini,” katanya seperti dilapor Kosmo.

Dilaporkan, sekumpulan penguat kuasa yang terdiri daripada JHEAINPP, Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang dan Majlis Bandaraya Pulau Pinang (MBPP) telah menjalankan soal siasat terhadap dua lelaki di hadapan sebuah premis di kompleks membeli-belah di sini pada tengah tadi.

Terdahulu, tular klip video berdurasi dua minit 38 saat yang menunjukkan dua lelaki dipercayai peniaga nasi ayam dan itik yang dijual di gerai di Sungai Ara memasuki sebuah restoran bukan Islam di Paya Terubong untuk menghantar perkakasan bahan masakan.

Perkara itu telah mencetuskan persoalan dan ketidakpuasan hati dalam kalangan orang muslim, terutamanya pelanggan yang pernah membeli juadah nasi ayam di kedai terbabit.

Difahamkan, setelah tular video tersebut, pemilik gerai telah menutup perniagaan mereka selepas dinasihati penduduk berdekatan.

Meskipun peniaga berkenaan telah tampil menjelaskan situasi tersebut menerusi satu paparan video di laman Facebook yang menafikan mereka mengambil bekalan makanan itu di kedai peniaga bukan muslim, orang ramai masih tidak meyakini status halalnya dan menggesa agar siasatan terperinci dilakukan.


Tiada sidang secara hibrid, semua 220 Ahli Parlimen boleh hadir

KUALA LUMPUR, 15 Zulhijjah 1442H, Ahad – Kesemua 220 Ahli Parlimen dibenarkan menghadiri Mesyuarat Khas Penggal Ketiga Parlimen Ke-14 yang berlangsung di Dewan Rakyat mulai esok (Isnin) hingga 29 Julai dan 2 Ogos ini, kata Yang Dipertua Dewan Rakyat Datuk Azhar Azizan Harun.

Beliau berkata cadangan untuk melaksanakan sidang khas Dewan Rakyat secara hibrid ditangguhkan dan soal pelaksanaannya juga tidak akan dibincangkan pada mesyuarat khas itu.

Justeru katanya, tiada had jumlah Ahli Parlimen untuk berada dalam Dewan Rakyat ditetapkan, malah semua wakil rakyat termasuk mereka yang belum divaksin dibenarkan untuk hadir.

“Soal melaksanakan sidang parlimen hibrid tidak akan dibincangkan dalam sidang khas dan kita tangguh sekejap cadangan itu untuk diperhalusi dengan lebih lanjut mengenai keperluan undang-undang dan sebagainya. Itulah statusnya sekarang.

“Cadangan parlimen hibrid itu adalah untuk kemudahan bagi membolehkan sesiapa yang mungkin tak dapat datang (persidangan Dewan Rakyat) atau tidak boleh hadir, disebabkan COVID-19.

“Kita berpendapat cadangan pelaksanaan parlimen hibrid ini akan menjadikan lebih selamat untuk semua orang,” katanya dalam sidang media secara maya baru-baru ini, bagi memperincikan persiapan menjelang mesyuarat khas itu.

Azhar berkata ketika ini hampir semua Ahli Parlimen telah divaksin, dengan maklumat terkini menunjukkan 205 daripada Ahli Parlimen telah melengkapkan dua dos vaksin COVID-19, 12 Ahli Parlimen menerima satu dos, dan tiga lagi belum divaksin.

Dewan Rakyat mengandungi 222 kerusi parlimen, namun ketika ini ia hanya mempunyai 220 Anggota Parlimen selepas dua daripada Ahli Parlimen meninggal dunia.

Mengenai agenda perbincangan persidangan khas Dewan Rakyat itu, Azhar berkata usul lain selain daripada perkara yang telah ditetapkan oleh Perdana Menteri Tan Sri Muhyiddin Yassin dalam aturan mesyuarat, tidak akan dibincangkan.

Jelas beliau, berbeza dengan persidangan yang biasa mesyuarat khas Dewan Rakyat dibuat berdasarkan Peraturan 11(3) dalam Peraturan-Peraturan Majlis Mesyurat Dewan Rakyat yang membolehkan perdana menteri mengadakan sidang khas dengan urusan mesyuarat itu ditetapkan oleh perdana menteri sendiri.

“…hanya perdana menteri yang boleh menetapkan perkara yang berlangsung dalam sidang khas ini. Jadi tiada siapa yang boleh katakan apa yang perlu dibincangkan dalam sidang khas ini, selain perdana menteri.

“Ahli Parlimen yang telah menghantar usul untuk sidang khas ini, saya akan maklumkan pada mereka. Usul mereka itu tidak boleh dibawa kehadapan, ke sidang akan datang, dan perlu hantar pemberitahuan (usul) yang baharu,” katanya.

Peraturan 11(3) memperuntukkan, pada masa Majlis dalam tangguhan jika perdana menteri memaklumkan kepada Yang Dipertua iaitu bagi faedah orang ramai, mustahak Majlis mengadakan mesyuarat dahulu daripada tarikh yang telah ditetapkan, maka Yang Dipertua hendaklah dengan serta-merta mengeluarkan pemberitahu menyatakan berapa hari bulan hendak diadakan mesyuarat itu dan Majlis hendaklah mengadakan mesyuarat pada masa yang disebutkan dalam pemberitahuan itu. Urusan-urusan bagi hari itu hendaklah ditetapkan oleh perdana menteri dan pemberitahuan berkenaan dengan urusan itu hendaklah dihantar kepada ahli-ahli, tidak lewat daripada masa hendak diadakan mesyuarat itu.

Pejabat Perdana Menteri dalam kenyataan sebelum ini memaklumkan, sidang khas Parlimen itu bertujuan memberi penerangan kepada Ahli-Ahli Parlimen mengenai Pelan Pemulihan Negara (PPN) dan semua proklamasi darurat serta ordinan yang dibuat oleh Yang di-Pertuan Agong mengikut Fasal (3) Perkara 150 Perlembagaan Persekutuan.

Mengulas mengenai dakwaan tiada sesi soal jawab atau perbahasan pada sidang khas itu, Azhar menyifatkan dakwaan itu hanyalah ‘misconception’ (salah faham) kerana menurutnya ada ruang untuk Ahli Parlimen mengemukakan soalan serta pendapat selepas selesai sesi penerangan oleh menteri terlibat.

“Dalam notis saya kepada semua Ahli Parlimen saya telah nyatakan dengan terang dan jelas, bahawa saya akan membenarkan soalan, membenarkan cadangan, semua perbincangan dan segalanya. Saya tidak tahu dari mana datangnya persepsi yang menganggap saya tidak akan benarkan sebarang perbahasan,” katanya.

Berhubung cadangan memanggil Peguam Negara Tan Sri Idrus Harun ke sidang khas bagi menjawab soalan mengenai ordinan yang diwartakan sepanjang tempoh penguatkuasaan Proklamasi Darurat, Azhar berkata pertamanya, dalam kerangka perundangan dan Perlembagaan Persekutuan tidak dinyatakan mengenai perkara itu.

“Kedua, terpulang peguam negara nak datang atau tak, itu kalau dibenarkan kerana dalam kerangka Perlembangaan Persekutuan sekarang tidak dinyatakan sama ada boleh hadir.

“Di Malaysia peguam negara bukan lantikan politik, maka dia tidak perlu menjawab kepada Parlimen. Kalau di UK, peguam negara adalah lantikan politik dan dia menjawab kepada parlimen,” katanya. – Bernama


Tiada keperluan calon PAS isytihar harta seperti PKR

BANGI, 16 Rabiulakhir 1444H, Jumaat – PAS menegaskan tiada keperluan untuk pemimpin parti itu mengisytiharkan harta masing-masing seperti yang dibuat oleh calon PKR menjelang Pilihan Raya Umum Ke-15 (PRU15).

Presiden PAS, Tan Sri Abdul Hadi Awang berkata, pemimpin-pemimpin parti itu juga tidak mempunyai harta yang banyak untuk diisytiharkan.

Bagaimanapun, penyandang kerusi Parlimen Marang itu tidak menghalang mana-mana pemimpinnya yang mahu mengisytiharkan harta masing-masing.

“Harta kita tak banyak… orang lain sebut juta-juta, kita ratus ribu… tak sampai juta, jadi tak perlu isytihar.

“Memang ada orang kita yang jutawan tetapi tak terbabit dengan politik… berniaga pun kena sekat macam-macam,” katanya.

Beliau berkata demikian mengulas tindakan ahli politik dari PKR yang telah mengisytiharkan harta mereka sebelum PRU15 dan dokumen tersebut boleh dilihat menerusi laman khas https://calonkeadilan.org/.

Semakan menerusi laman khas itu menampilkan Presiden PKR, Datuk Seri Anwar Ibrahim mengisytiharkan harta lebih RM11 juta manakala Pengerusi Penasihat PKR, Datuk Seri Dr Wan Azizah Wan Ismail mengisytiharkan harta bernilai RM1.4 juta.

Mengulas lanjut, Abdul Hadi berkata, perkara berkenaan bukanlah isu besar, malah beliau tidak kisah sekiranya ia dijadikan modal politik untuk berkempen.

“Pihak lawan tak boleh buat apa kerana orang PAS didapati tiada salah laku, kita perintah Kelantan, Terengganu, Kedah, tiada seorang pun orang kita yang diheret ke mahkamah, dibicarakan.

“Tetapi dalam Pakatan Harapan (PH), Barisan Nasional (BN), PH pula bicara berhenti… yang BN sambung bicara.

“Bukan masa dua minggu ini nak isytihar harta, patutnya orang kena tahu bertahun-tahun tentang harta kita dan masyarakat setempat lebih tahu calon kita di kawasan masing-masing, (jadi) tiada guna kita nak bermuka-bermuka dengan orang,” katanya.

calonkeadilan.org (https://calonkeadilan.org/)
Calon Keadilan | Ini Calon Kita | Kita Boleh
Kenali calon-calon Parti Keadilan Rakyat untuk Pilihan Raya Umum ke-15. #KitaBoleh


KPKT mahu teruskan pilihan raya kerajaan tempatan

KUALA LUMPUR, 22 Zulkaedah 1441H, Selasa – Kementerian Perumahan dan Kerajaan Tempatan (KPKT) menetapkan sasaran untuk membentangkan usul pilihan raya kerajaan tempatan dalam sidang Dewan Rakyat, pada pertengahan 2021.

Menteri Perumahan dan Kerajaan Tempatan, Zuraida Kamaruddin berkata, sejak 2018 sehingga kini, pihak kementerian masih dalam penyediaan kertas Kabinet dan membentuk dua jawatankuasa berkaitan pilihan raya itu.

Menurutnya, jawatankuasa polisi terdiri daripada pegawai dan agensi kerajaan untuk mempertimbangkan isu berkenaan perundangan, implikasi kewangan dan kaedah serta mekanisme pelaksanaan.

“Jawatankuasa operasi yang dianggotai badan bukan kerajaan (NGO) dan ketua-ketua masyarakat akan melihat penyediaan kertas dari aspek kajian persepsi rakyat.

“Kita juga akan menjalankan ‘pilot study’ untuk kawasan pihak berkuasa tempatan (PBT) yang agak bersedia sedikit terutama di Selangor dan Pulau Pinang yang mana telah ‘endose’ pilihan raya kerajaan tempatan di peringkat negeri masing-masing.

“Ini semua dalam perancangan KPKT dan insya-ALLAH elemen dalam model pilihan raya juga sedang dikaji dari beberapa negara luar. Kita akan cari yang terbaik dan sesuai di Malaysia,” katanya seperti dipetik media tempatan, hari ini.

Beliau menjawab soalan daripada Wong Hon Wai (DAP-Bukit Bendera) mengenai perkembangan terbaru berkenaan pilihan raya kerajaan tempatan.

Menurut Zuraida, pelaksanaan pilihan raya kerajaan tempatan dijangka menelan kos sebanyak RM2 juta bagi setiap PBT dan RM308 juta secara keseluruhannya yang merangkumi 154 PBT.

Datuk Mahfuz Haji Omar (Amanah- Pokok Sena) mengemukakan soalan tambahan dengan meminta penjelasan KPKT sama ada telah meminta persetujuan Pas yang sebelum ini membantah pilihan raya kerajaan tempatan.

“Saya menanti-nantikan soalan dari Pokok Sena seperti sedemikian kerana saya nak sebut sewaktu saya mengangkat agenda ini dalam kerajaan dahulu, disanggah oleh Langkawi, tidak ada seorang di sana yang berani untuk menyokong saya ketika itu.

“Walaupun itu dalam manifesto Pakatan Harapan (PH) namun demikian, saya percaya pendekatan dengan lebih teliti, menyeluruh, memberikan maklumat dan penerangan, Insya-ALLAH agenda ini akan dapat kita bentangkan kepada mereka (Pas),” katanya.


UMNO gantung sementara Ketua Wanita Arau dan Maran

BANGI, 18 Rabiulakhir 1444H, Ahad – UMNO bertindak menggantung sementara seluruh jawatan dua Ketua Wanita Bahagian selepas didapati terbabit secara langsung atau tidak langsung menyokong calon parti lawan pada Pilihan Raya Umum ke-15 (PRU15).

Kedua-dua mereka adalah Ketua Wanita UMNO Bahagian Arau, Datin Seri Shamsiah Yasin dan Ketua Wanita UMNO Bahagian Maran, Datin Seri Fatimah Kassim.

Tindakan itu dipercayai mempunyai hubung kait dengan sokongan mereka terhadap penyandang kerusi Parlimen Arau, Datuk Seri Shahidan Kassim dan penyandang kerusi Parlimen Maran, Datuk Seri Ismail Abd Muttalib.

Kedua-dua penyandang itu dipecat daripada UMNO selepas mengumumkan akan bertanding atas tiket Perikatan Nasional (PN) bagi mempertahankan kawasan masing-masing pada PRU15.

Dalam satu kenyataan, Setiausaha Agung UMNO, Datuk Seri Ahmad Maslan berkata, penggantungan itu selaras dengan Fasal 10.15 Perlembagaan UMNO kerana ada aduan sahih berkenaan tingkah laku, sikap dan kecenderungan kedua-dua individu terbabit.

“Butiran lanjut dan pertuduhan akan dibuat kepada Lembaga Disiplin dalam masa terdekat,” katanya.

Beliau berkata, pemantauan berterusan akan dilakukan terhadap ahli-ahli parti sepanjang tempoh kempen PRU15 ini bagi memastikan tiada unsur-unsur sabotaj dilakukan terhadap calon dan parti.


Teka-teki belum terungkai, siapa dalam senarai 120 sokong Anwar?

KUALA LUMPUR, 25 Safar 1442H, Selasa – Sesi menghadap Ketua Pembangkang Datuk Seri Anwar Ibrahim bersama Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang ditunggu-tunggu hari ini masih tidak dapat merungkai ‘mainan’ angka yang kekal menjadi tanda tanya.

Kehadirannya di Istana Negara pagi tadi ditambah sidang media ‘pengumuman penting’ tidak berjaya memberi apa-apa bayangan kukuh mengenai sebarang perubahan kepada kerajaan Persekutuan.

Malah persoalan mengenai senarai nama lebih 120 Ahli Parlimen yang didakwa Anwar memberi sokongan kepadanya turut tidak terjawab, selepas ia tidak didedahkan beliau dalam sidang media khasnya beberapa jam selepas sesi menghadap Seri Paduka.

Lebih menimbulkan tanda tanya, Istana Negara pula kemudiannya mengeluarkan kenyataan bahawa Anwar yang juga Ahli Parlimen Port Dickson berkenaan hanya mengemukakan jumlah, tanpa senarai nama.

Presiden PKR itu dalam sidang media turut mendakwa bahawa Al-Sultan Abdullah memerlukan masa untuk memanggil semua ketua parti untuk mengesahkan dokumen ‘sahih’ sokongan terhadapnya.

Walaupun tiada kenyataan rasmi dari pihak Istana Negara mengenainya namun tengah hari tadi dilaporkan Ahli Parlimen Gua Musang Tengku Razaleigh Hamzah dilihat keluar dari Pintu Dua Istana Negara pada jam 2.40 petang.

Di sebalik episod politik yang berlaku hari ini, kerajaan Persekutuan Perikatan Nasional (PN) di bawah pimpinan Perdana Menteri Tan Sri Muhyiddin Yassin bagaimanapun dilihat berfungsi seperti biasa dengan beliau menganjurkan sidang media maya khas bersama wartawan jam 5 petang.

Dalam pada itu, sidang media perkembangan Perintah Kawalan Pergerakan oleh Menteri Kanan (Kluster Keselamatan) Datuk Seri Ismail Sabri Yaakob dan sidang media mengenai perkembangan COVID-19 oleh Ketua Pengarah Kesihatan Tan Sri Dr Noor Hisham Abdullah berjalan seperti biasa.

Angka ‘120’ ini mula menjadi perhatian rakyat Malaysia terutama pemerhati politik selepas Anwar dalam satu sidang media 23 Sept lalu mendakwa mendapat sokongan yang ‘kukuh dan meyakinkan’ untuk membentuk kerajaan baharu menggantikan kerajaan PN.

Pada hari sama, Muhyiddin menegaskan bahawa kerajaan PN masih teguh dan beliau masih Perdana Menteri yang sah, menambah bahawa Anwar perlu membuktikan dakwaan berhubung sokongan majoriti diperolehinya mengikut proses dan kaedah ditentukan Perlembagaan Persekutuan.

Sementara itu, Muhyiddin dalam sesi bersama media hari ini menyatakan beliau menyerahkan kepada kebijaksanaan Al-Sultan Abdullah untuk membuat keputusan, berhubung dakwaan Anwar itu. – Bernama


Najib tarik rayuan senarai saksi, kenyataan saksi dalam kes SRC

PUTRAJAYA, 14 Zulhijjah 1441H, Selasa – Datuk Seri Najib Tun Razak menarik balik rayuannya terhadap keputusan Mahkamah Tinggi menolak permohonannya bagi dibekalkan senarai saksi yang ditemu bual Suruhanjaya Pencegahan Rasuah Malaysia (SPRM) dan kenyataan saksi-saksi semasa siasatan dalam kes SRC International Sdn Bhd.

Panel tiga hakim Mahkamah Rayuan terdiri daripada Datuk Seri Kamaludin Md Said, P. Ravinthran dan Datuk Nordin Hassan dengan itu membatalkan rayuan itu.

Mahkamah dimaklumkan mengenai penarikan balik rayuan itu oleh peguam Nur Syahirah Hanipah yang mewakili Najib.

Peguam itu, bagaimanapun, memohon supaya mahkamah merekodkan bahawa bekas perdana menteri berhak untuk membangkitkan isu itu dalam rayuan substantif beliau, dan menurutnya perkara itu telah dipersetujui oleh kedua-dua pihak.

Timbalan Pendakwa Raya Datuk V. Sithambaram berkata beliau tiada sebarang bantahan terhadap permohonan penarikan balik rayuan itu serta hak Najib untuk membangkitkan isu itu dalam rayuan substantifnya.

Pada 15 November 2019, Hakim Mahkamah Tinggi Mohd Nazlan Mohd Ghazali menolak permohonan Najib bagi mendapatkan senarai saksi dan kenyataan saksi-saksi untuk membolehkan beliau menyediakan pembelaannya.

Najib, 67, memohon senarai saksi dan kenyataan saksi-saksi selepas beliau diperintahkan oleh Mahkamah Tinggi pada 11 Nov tahun lepas untuk membela diri terhadap tujuh pertuduhan berkaitan menyeleweng RM42 juta dana SRC.

Pada 28 Julai tahun ini, Ahli Parlimen Pekan itu dijatuhi hukuman penjara 12 tahun dan denda RM210 juta atau penjara lima tahun jika gagal membayar denda itu selepas beliau didapati bersalah oleh Mahkamah Tinggi terhadap tujuh pertuduhan itu.

Beliau memperoleh penangguhan pelaksanaan hukuman itu sementara menunggu rayuannya di Mahkamah Rayuan diputuskan.

Najib dijatuhi hukuman penjara 12 tahun bagi kesalahan berkaitan salah guna kuasa, penjara 10 tahun masing-masing bagi tiga kesalahan pecah amanah. Beliau turut dijatuhi hukuman penjara 10 tahun masing-masing bagi tiga pertuduhan pengubahan wang haram.

Mahkamah Tinggi, bagaimanapun, memerintahkan semua hukuman itu berjalan serentak.

Selepas prosiding mahkamah itu, Syahirah memberitahu media bahawa pihaknya telah mendapat kebenaran mahkamah bagi kehadiran Najib di Mahkamah Rayuan dikecualikan.

Katanya prosiding hari ini hanya membabitkan penarikan balik rayuan dan Najib perlu hadir pada perbicaraan kes rasuah 1Malaysia Development Berhad (1MDB) dihadapinya yang sedang berlangsung di Mahkamah Tinggi di Kuala Lumpur. – Bernama